text:
Mukankusi Tereza, umwe mu basiragira ku biro by’ubutaka avuga ko mu byangombwa birindwi by’ubutaka bwe nta na kimwe arahabwa kandi hashize imyaka ibiri abishaka, aho afite imirima mu tugari twa Mbare na Mubuga, mu Murenge wa Nyamabuye.
Avuga ko iyo aje ku biro by’ubutaka bamusaba gutanga amafaranga ibihumbi 30Frw, akibaza impamvu y’ayo mafaranga kandi batamwemerera ko ibya ngombwa bye bihari. Avuga ko n’iyo byaboneka atabura aho akura ayo mafaranga yo kubyishyura.
Agira ati “Ikibazo mfite ntabwo ari ayo mafaranga ahubwo ni uko ibya ngombwa byanjye bitaboneka kandi bahora bambwira ngo nzajye nza bandebere niba byaje hashize imyaka ibiri.”
Ikibazo cy’ibyangombwa bitaboneka ku baturage kandi bafite udupapuro babaruriweho si icya Mukankusi gusa kuko ngo ari rusange n’ubwo nta mibare izwi y’abatarabibona.
Ubwo yagezaga ikibazo cyiswe icya rusange kuri Guverineri w’Intara y’Amajyepfo Manyantwari Alphonse, yasabye ko yareganurwa kuko gutinda kumuha ibya ngombwa by’ubutaka bituma atabubyaza umusaruro nk’uko abyifuza.
Umukozi mu bro by’ubutaka mu karere ka Muhanga Kwizera Moise, asobanura ko ikibazo cya Mukankusi atari akizi, akavuga ko bishoboka ko ibya ngombwa bye bishobora kuba byarasubiye i Nyanza ku biro bikuru by’Intara.
Guverineri Munyantwari yavuze ko bitumvikana ukuntu umuntu amara imyaka ibiri ashaka ibya ngombwa by’ ubutaka ntabibone, kandi abakozi babihemberwa bicaye, kandi buri wa gatatu bajya i Nyanza kuzana ibya ngombwa byemejwe.
Ati “Bibaye bitarananditswe na mba, mwasubirayo mukamupimira, buri wa gatatu mujya i Nyanza gukorayo iki kandi mudatanga ibisubizo by’abafite ibibazo, muhabwa misiyo yo kujya i Nyanza kuki mutareba ikibazo cy’uyu mukecuru !”
Guverineri Munyantwari asaba ko ubuyobozi bw’inzego zibanze zihutira gukusanya ibibazo bijyanye n’ibya ngombwa by’ubutaka bigashyikirizwa abashinzwe, kugira ngo bikemuke vuba kandi ko hazajya hanakorwa isuzuma uko byarakemutse.
Ibitekerezo ( 6 )
turashima ubuyobozi busigaye bwegera abaturage ku girango buganire n’abaturage, ku girango bunve ibibazo byabo ndetse no kubafasha kujijuka no kumenye uruhare rwabo
gusa twe turashima ni bimaze gukorwa pee kuko jye mbona ntako baba batakoze, gusa ntawe uneza rubanda
nanjye ndabashuhuje, ntangajwe no kunva umukecuru waryamanye ibyangombwa bye by’agateganyo avugako atahawe service kandi ntayo yasabye, njye nibajije niba banjya babasanga nno mu ngo zabo ndetse nabavuga aya magambo bose bazajye ku mubaza barebe ko atabiryamanye, twabajije nabo mu butaka ku girango twunve niba ari ukuri kuri owo mukecuru dusanga ntabyo yigeze yaka , nubu ku biro by’ubutaka ibyo bamutumye ntarabizana
Ibijyanye n’ibyemezo byubutaka biratinda pee kuburyo umuntu waguze ikibanza ashaka kucyubaka ahera kuri mutation ayirangiza asaba icyemezo cyo kubaka ariko biratinda pee kuburyo umuntu ufite amafaranga yatse muri bank yazajya kubona icyangombwa cyokubaka yayamaze pee! badutabare begereze ibyuma bikora ibyemezo abaturage umuntu urikumwe nuwo baguze na bahamya,age agitahana niyobamuca incuro ebyiri zamafaranga agenewe mutation ariko akacyibona. kuko ibi nabyo byongera ubukene igihe kirahenda cyane ...
Yewe ibibazo byo mu butaka i Muhanga mubyihorere. Ayo makuru rwose si ugukabya kuko nanjye mfite ikibazo kimaze imyaka irenga 2 na nubu. Ikimbabaza nuko batampa n’amakuru afatika byibuze ngo nongere ntangire bundi bushya. Impungenge mfite nuko batanambwira byibuze niba nibyo natanze babifite, kuko mperutse no gutungurwa bambwiye ngo iyo dossier ntibayizi mu gihe mu minsi ishize barambwiraga ngo mbe ntegereje biracyari i Nyanza. Mwibaze namwe!
SI I MUHANGA GUSA MWAREBA NA KICUKIRO NI UKO IBYANGOMBWA BYUBUTAKA NI IKIBAZO


c: text/html

text:
Guhabwa uburenganzira bungana n’ubwo abagabo k’umutungo byatumye Abanyarwandakazi basigaye bereka abagabo babo ko batakibaho kubera bo. Abanyarwandakazi ntibagitinya kwitabaza inkiko igihe ari ngombwa.
Muri iki gihe, umubare w’ Abanyarwandakazi basaba gutana n’abagabo bashakanye ugenda wiyongera. Nk’uko byemezwa n’umunyamabanga nshingabikorwa wa Haguruka, umuryango wita k’uburenganzira bw’umwana n’umugore, Abanyarwandakazi 1000 nibura bitabaza umuryango Haguruka buri mwaka, bawusaba ko wabunganira mu gusaba gutana burundu n’abagabo bashakanye. Abandi barenga 5000, na bo bawitabaza mu birebana no kwaka umugabane wabo, haba iwabo cyangwa iyo bashatse.
Gusa, aho umugore amariye guhabwa uburenganzira bungana n’ubwo umugabo ku mutungo, abagore basigaye bereka abagabo babo ko atari bo bababeshejeho. Uwamaliya, umudamu utuye i Kigali, yadutangarije ko umuco Nyarwanda wari wabaryamiye bikabije, bakaba basigaye bishimira uko amategeko ameze ubu.
Uwamaliyayakomeje atubwira ko bitakiri ihame ko umugore avanga umutungo n’umugabo, bitewe n’uburyo butatu bwemewe bwo gucunga umutungo mu Rwanda, ari bwo ivangamutungo rusange, ivanguramutungo k’uburyo busesuye, n’ivangamutungo w’umuhahano. Buri wese ahitamo ubumunogeye, uretse ko ngo hari abagabo b’intagondwa baba bumva ko, byanga byakunda, bagomba kuvanga umutungo rusange n’abagore babo.
Itegeko ryahaye Abanyarwandakazi uburenganzira bungana n’ubwo abagabo k’umutungo ryarasohotse muri 1999.

robotstxt: allowed

filter: keep


text:
Kuki Yesu yabambwe ku musaraba?
Nk’uko byari byarahanuwe, igihe cyarageze Yesu arapfa. Urupfu rwa Yesu abantu barwitwayemo mu buryo butandukanye. Bamwe baramwishe, ndetse babikora bumva nta mutima ubacira urubanza kuko bari bamugeretseho ibirego bakamwita umunyabyaha. Gusa n’ubundi Yesu yari yikoreye ibyaha, ariko uburyo babivugamo si ko biri.
Kimwe mu byaha bikomeye Yesu yaregwaga ni ukwigereranya, kuko yababwiye ko ari Umwana w’Imana. “Abayuda baramusubiza bati ‘Dufite itegeko, ku bw’iryo tegeko akwiriye gupfa kuko yigize Umwana w’Imana’” Yohana 19:7.
Nta gitangaje kubona ab’isi batazi icyatumye Yesu apfa, ahubwo ikibabaje ni ukubona Abakristo benshi b’iki gihe batazi icyo Umwami wabo yazize. Ubu butamenya butuma bakomeza kwikorera umutwaro w’ibyaha, kuko batazi uwabibakuyeho. Ku ngoma y’Abaroma, ibivume ni byo byabambwaga ku musaraba. Bashoboraga kuba abajura ba ruharwa, abicanyi, abagomeye Leta cyangwa se amategeko ya Mose n’abandi. Muri ibi byose Yesu ntacyo yari yakoze, ariko yari yikoreye ibyo byaha byose ndetse n’ibindi bitavuzwe aha. Ni na cyo cyamwambuye ubudahangarwa bigatuma abana b’abantu bashobora kumufata.
Ku munsi ukurikira uwo yamubatirijeho, Yohana yahamije ibya Yesu ati “Nguyu Umwana w’intama w’Imana, ukuraho ibyaha by’abari mu isi” (Yohana 1:29). Mbese Yesu yakuyeho ibyaha by’abari mu isi ate? Igituma Abakristo benshi badakomera mu byo bizera ndetse ngo babe abagabo bo kubihamiriza abandi, ni uko batazi uburyo Yesu yabakuyeho ibyaha byabo. Hariho ndetse abavuga ko bakijijwe bakanabiririmba, ariko bakigendana umutwaro w’ibyaha.
“Nguyu Umwana w’intama w’Imana, ukuraho ibyaha by’abari mu isi.” Mu Isezerano rya Kera byagendaga bite? Iyo umuntu yakoraga icyaha, yazanaga umwana w’ihene cyangwa uw’intama akamuha Aroni umutambyi mukuru na we akamurambikaho ibiganza. Intego yo kurambika ibiganza mu ruhanga rw’umwana w’intama, byari ukugira ngo bamukorere ibyaha by’uwo wazanye igitambo (Abalewi 4:13-21, 16:1-30).
Byaje kunanirana rero, Imana ibona ibitambo by’impongano bidashobora kweza ababitamba. Abantu bahoranaga umutwaro w’ibyaha, ku buryo n’umutambyi ubwe yabanzaga kwitambirira igitambo cy’ibyaha kugira ngo ahumanuke mbere yo kwinjira ahera ngo atambirire abandi. Byageze aho ndetse Imana itegeka Aroni umutambyi mukuru ko azajya atambirira ibyaha by’umwaka wose. Ibi yabikoze mu rwego rwo kuborohereza umutwaro, ariko na byo biba iby’ubusa kuko bitashoboraga guhesha umuntu kwezwaho ibyaha bye (Abaheburayo 10:3).
Bitewe n’uko rero Imana yashakaga gukiza umuntu ngo izabane na we iteka ryose mu bwami bwo mu ijuru, yagombaga kumubonera impongano y’ibyaha y’ibihe byose, aho bitazaba ngombwa ko yongera kujya atamba ibitambo by’ibyaha bye cyangwa se ngo byongere kumurega ukundi. “Uko gushaka kw’Imana ni ko kwatumye twezwa, tubiheshejwe n’uko umubiri wa Yesu watambwe rimwe gusa ngo bibe bihagije iteka” (Abaheburayo 10:10).
Yesu yagombaga kuza, akikorera ibyaha byacu kugira ngo bituveho bityo abe atwunze n’Imana. Nk’uko rero mu Isezerano rya Kera umutambyi yarambikaga ibiganza mu ruhanga rw’igitambo kugira ngo agishyiremo ibyaha, hagombaga kuba umutambyi ukorera Yesu ibyaha byacu. Uwo nta wundi ni Yohana, wabyawe na Zekariya umutambyi wakomokaga mu mugabane wa Abiya. Imana yari yarashyizeho itegeko ridakuka, ko umuryango wa Aroni wo mu Balewi ari wo ugomba gukomokamo abatambyi. Yohana Umubatiza ni we wabaye umutambyi wa nyuma, kuko Yesu ari we wabaye igitambo cy’iteka ryose.
Yohana Umubatiza ni umuntu w’ingenzi mu kwizera kwacu. Yesu yahamije ibye ati “Ndababwira ukuri yuko mu babyawe n’abagore ari nta wuruta Yohana…” Luka 7:28. “Kuko abahanuzi bose n’amategeko byahanuye kugeza igihe cya Yohana, kandi niba mushaka kubyemera, ni we Eliya wahanuwe ko azaza. Ufite amatwi yumva niyumve” (Matayo 11:13-15).
Yohana umutambyi rero yakoreye Yesu ibyaha byacu ubwo yamubatizaga amurambitse ibiganza mu ruhanga mu Ruzi rwa Yorodani, adukuraho ibyaha byacu rimwe gusa ngo bibe bihagije iteka. Ibi byasohoje gukiranuka kw’Imana, duhinduka abakiranutsi kuko ibyaha byacu Yesu yabidukuyeho. “Emera ubikore, kuko ari byo bidukwiriye ngo dusohoze gukiranuka kose” (Matayo 3:15). Bibiliya itubwira ko ibihembo by’ibyaha ari urupfu. Kuko ibihembo by’ibyaha ari urupfu, ariko impano y’Imana ari ubugingo buhoraho muri Yesu Kristo Umwami wacu” (Abaroma 6:23). Ni cyo gituma Yesu yagombaga kubambwa ku musaraba agapfa mu cyimbo cyacu, kuko yari yikoreye ibyaha byacu.
None se kuki abantu bakomeza kwikorera ibyaha kandi Yesu yarabibakuyeho? Niba ucyikoreye umutwaro w’ibyaha, biragusaba kugenzura kwizera kwawe ugakorera Yesu ibyaha byawe kuko ari we wabibambiwe ku musaraba. Wibuke ko nta byaha bizagera mu ijuru. Abizeye by’ukuri ko Yesu yabakuyeho ibyaha byabo ni bo bazabana n’Imana mu ijuru. Ku bw’imbabazi z’Imana rero, izere nonaha maze ukorere Yesu ibyaha byawe. Imana iguhe umugisha.
Simeon Ngezahayo.


text:
Nyuma y’uko ababyeyi b’umwana witwa Nisha umaze amezi 15 abonye izuba babonye afite ikibazo cyo kubyimba inda cyane ndetse akaba yarahoraga arira nta n’ikintu akoza mu kanwa, bamujyanye kwa muganga biza kugaragara ko yavutse mu nda ye harakuriyemo urusoro rw’uwari kuzavuka ari impanga ye.
Ababyeyi b’uyu mwana babanje kugira ngo ni ikibazo cy’uburwayi bubaho butuma imikaya y’uruhande rwo kunda ibyimba, ariko byaje kubatera ikibazo nyuma yo kubona uyu mwana muto atabasha kugira ikintu yatamira cyangwa se ngo agire icyo yanywa. Bahise bafata umwanzuro wo kujyana umwana ku bitaro byitwa Sri Ganapathy Krishna biherereye mu gace ka Tamil Nadu.
Abaganga bagitangira gukurikirana uburwayi uyu mwana yaba afite nabo babanje gukeka ko byaba ari uburwayi busanzwe butuma mu nda y’umuntu harekamo amazi bigatuma habyimba cyane aribyo bita “cyst” ariko nyuma yo kumunyuza mu cyuma batunguwe no gusanga mu nda ye hari ikindi kintu cyakuriyemo. Bahise batangira kubaga ngo bakuremo icyo kiremwa cyakuriye mu nda ya Nisha, byagaragaraga ko gifite n’amagufwa. Ni igikorwa cyatwaye amasaha abiri kandi cyari kigoranye kuko kuzahara k’uyu mwna byari bitangiye kugenda bisatira impyiko ye.
Dr Vijayagiri wakoze iki gikorwa cyo kumubaga, mu kiganira n’ikinyamakuru Daily Mail yagize ati: “Ubwa mbere nabanje gukeka ko ari uburwayi busanzwe bwo kubyimba, ariko tukimara kumunyuza mu mashini twabonye munda ye harimo agace kagaragaza amagufwa ndetse bikaboneka ko ari imitsi yahuye ikarema ikintu munda.”
Sumathi w’imyaka 28, umwe mu babyeyi ba Nisha, yavuze ko babonaga inda yarabyimbye cyane kurusha iy’umuntu muzima ariko bagakomeza kubireka. Akomeza agira ati: “Inda yari yarabyimbye cyane, tuza kugenda tubireka tuzi ko bizakira ariko nyuma byageze aho atangira kujya arira ubudatuza ndetse atangira no kugira ikibazo mu myanya y’ubuhumekero, no kurya biranga nibwo twahise tumujyana kwa muganga.” Uyu muyeyi akomeza ashimira abaganga bakoze iki gikorwa bagafasha umwana we kongera kugira ubuzima busanzwe.
Kugeza ubu, abaganga baratangaza ko ubuzima bwa Nisha bumeze neza kandi ko agenda yoroherwa ndetse akaba azava mu bitaro mu minsi micye iri imbere.


text:
ven.
22
juin
2012
ISOMO RYA MBERE
Isomo ryo mu gitabo cya mbere cy’Abami (1 Bami 21, 17-29)
Muri iyo minsi, 17ijambo ry’Uhoraho ribwirwa Eliya w’Umutishibi riti 18“Haguruka ! Umanuke usange Akabu umwami wa Israheli, utegekera i Samariya. Ari mu murima w’imizabibu wa Naboti yazunguye. 19Umubwire aya magambo uti ‘Uhoraho aravuze ngo: Umaze kwica, none utinyutse no kunyaga ? Niyo mpamvu Uhoraho avuze ngo: Aho imbwa zarigatiye amaraso ya Naboti, ni ho zizarigatira n’ayawe bwite’.” 20Akabu abwira Eliya ati “Urambonye, mwanzi wanjye !” Undi aramusubiza ati “Ndakubonye kuko watinyutse gukora ibyo Uhoraho yanga. 21Ubu ngiye kuguteza ibyago: nzagutsemba ntsiratsize; mu nzu ya Akabu nzamaraho ab’igitsinagabo bose, baba abacakara cyangwa se abigenga muri Israheli. 22Nzahindura inzu yawe nk’iya Yerobowamu mwene Nebati, kandi nk’iya Bayesha mwene Ahiya, kuko wancumuyeho kandi ukoshya Abayisraheli ngo banncumureho. 23Naho ku byerekeye Yezabeli, Uhoraho avuze atya: Imbwa zizarira Yezabeli mu murima w’i Yizireyeli. 24Umuntu wese wo mu muryango wa Akabu uzapfira mu mugi, imbwa zizamurya, naho uzagwa ku gasozi azaribwa n’ibisiga byo mu kirere.”
25Koko nya muntu n’umwe wigeze abaho w’umugome nka Akabu, ngo akore ibyo Uhraho yanga, yohejwe n’umugore we Yezabeli. 26Yakoze nabi cyane, yiyegurira ibigirwamana nk’uko Abahemori babigenzaga, ari bo Uhoraho yirukanye imbere y’Abayisraheli. 27Akabu amaze kumva ayo magambo ya Eliya atanyagura imyenda ye, yambara ikigunira kandi asiba kurya; akaryama ku bigunira kandi akagenda yiyoroheje. 28Nuko Uhoraho abwira Eliya w’Umutishibi ati 29“Wabonye uko Akabu yicishije bugufi imbere yanjye ? Kubera ko yicishije bugufi mu maso yanjye, sinzamuteza ibyago akiri ku ngoma, ahubwo nzabiteza inzu ye ku ngoma y’umuhungu we.”
ZABURI (Zab 51 (50), 3-4, 5-6b, 11.16)
Inyik/ Nyagasani, tugirire imbabazi kuko twagucumuyeho.
Mana yanjye, ngirira imbabazi ukurikije ineza yawe,
kubera impuhwe zawe nyinshi, umpanagureho ibyaha byanjye.
Nyuhagiraho wese ibicumuro byanjye,
maze unkize icyaha nakoze.
Koko nemeye ibicumuro byanjye,
icyaha cyanjye kimpora imbere.
Uwo nacumuyeho ni wowe wenyine,
maze ikibi wanga mba ari cyo nkora !
Renza amaso ibyaha nakoze,
ibicumuro byanjye byose ubimpanagureho.
Mana yanjye, Mana ikiza, nkura mu nzigo ndimo,
maze ururimi rwawe ruzamamaze ubutungane bwawe.
IBANGONDIRIMBO RIBANZIRIZA IVANJILI (Yh 13, 34)
Alleluya Alleluya
Nyagasani yadusigiye itegeko rishya :
“Nimukundane, kandi mukundane nk’uko nabakunze
Alleluya
IVANJILI
+ Matayo (Mt 5, 43-48)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 43“Mwumvise ko byavuzwe ngo ‘Uzakunde mugenzi wawe, wange umwanzi wawe.’ 44Jyeweho ndababwira ngo ‘Nimukunde ababanga, musabire ababatoteza.’ 45Bityo muzabe abana ba So uri mu ijuru, We uvusha izuba rye ku babi no ku beza, kandi akavubira imvura abatunganye n’abadatunganye. 46Nimwikundira gusa ababakunda, muzahemberwa iki ? Ese abasoresha bo si ko babigenza ? 47Maze se nimuramutsa gusa abo muva inda imwe, muzaba murushije iki abandi ? Ese abatazi Imana bo si ko babigenza ? 48Mwebweho rero, muzabe intungane nk’uko So wo mu ijuru ari intungane.”


text:
Yesaya 6:1 - Mu mwaka umwami Uziya yatanzemo, nabonye Umwami Imana yicaye ku ntebe y’ubwami ndende ishyizwe hejuru, igishura cyayo gikwira urusengero.
Ejo twifashishije iki icyanditswe dusobanura uburyo Uziya yagombaga gupfa. Uno munsi nashatse kuvuga ku bintu 5 byabaye Yesaya ahuye n’Imana.
1. Yabonye Imana yuzuye ubwiza n’icyubahiro. Yesaya yabonye Imana mu bwiza no mu cyubahiro cyayo. Mose yigeze abona Imana yandika amagambo akurukira:
"Kuva 15:11 - "Uwiteka, mu byitwa imana hari ihwanye nawe? Ni iyihe ihwanye nawe? Kwera kwawe ni ko kuguhesha icyubahiro, Ishimwe ryawe rituma abantu bagutinya kuko ukora ibitangaza!"
Igitangaje ni uko "Attention" na "focus" byose by’ijuru biba ku Mana. Abamalayika, ibinyabuzima...nta kindi bakora. Iyo uhuye n’Imana uyiharira icyubahiro ni nayo yonyine ugira intumbero.
2. Imana yamwiyeretse wenyine. Imana ijya yiyereka umuntu ku giti cye. Guhura n’Imana si igikorwa rusange. Yesaya niwe wenyine wabonye Imana na kiriya cyubahiro cyayo. Abandi bari mu rusengero ntaho byanditse ko bayibonye. No mu materaniro yacu muri iki gihe bikunze kubaho ko umuntu umwe cg bake basurwa n’Imana abandi bakimeze uko baje. Umwe akuzura umwuka, agapfukama, amarira agatemba, undi yibereye kuri messenger, what’s up na facebook mu rusengero.
3. Yesaya yahuye n’Imana abona kwimenya ubwe. Iyo uhuye n’Imana urimenya ubwawe. Yesaya yari abayeho atiyizi kugeza umunsi ahuye n’Imana. Igihe nkijijwe abantu benshi barambazaga ngo ukijijwe iki ko usanzwe uri umwana mwiza? Ariko namenye neza uko NSA mpuye n’Imana. Yesaya yabonye ibyaha bye. Abona ukuntu yanduye, adakwiye. Niba ushaka kwimenya shaka guhura n’Imana.
4. Imbaraga zoza ibyaha zitunzwe n’Imana gusa. Iyo uhuye n’Imana irakweza. Yesaya wari wanduye, yahinduwe no guhura n’Imana. Wewe wananiwe kunesha ubusinzi, ubusambanyi, kuva mu bujura, kureka uburozi, gerageza ushake guhura n’Imana.
5. Yesaya ahura n’Imana yamenye neza isi atuyemo. Nushaka kumenya isi utuyemo n’uko imeze wegere Imana. Niyo ikwereka neza ishusho y’isi.
Ndagushishikariza guhura n’Imana muri 2016!
Fidèle MASENGO, Foursquare Church Kimironko masengof@yahoo.fr


text:
Ibi yabivugiye mu Karere ka Karongi ubwo yifatanyaga n’abatuye ako karere mu muganda usoza ukwezi k’Ukwakira 2016.
Yakanguriye abo baturage kugira umuco wo gukora no kwizigamira kuko ariyo nzira yo guca ukubiri n’ubukene butuma hari bamwe bagira umutima mubi kuko babuze ibyo kurya.
Agira ati “Gukora, kwizigamira niyo nzira yo kugera ku ntego yacu yo kwigira, kandi no kugira umutima mwiza. Sintekereza ko hari umuntu ushobora kugira umutima mwiza akennye, azi ko atari burye.”
Minisitiri Mukantabana kandi avuga ko Abanyarwanda benshi bagifite imyumvire y’uko umuntu yizigamira nyuma yo kubanza gukemura ibindi byose. Uwo muco ngo ukwiye gucika.
Ati “Abantu benshi nanjye ndimo, umuntu afata umushahara we akabara ibyo akeneye byose, yabirangiza asigaye akaba ariyo azigama, kandi siko byakagenze ahubwo banza utekereze ayo uzigama, ukoreshe asigaye.”
Yakomeje avuga ko mu isesengura bakoranye n’ubuyobozi bw’Akarere ka Karongi, basanze amafaranga agendera mu tubari duhari yenda kungana n’ingengo y’imari y’Akarere mu gihe cy’umwaka.
Yakomeje abwira ababyeyi ko bagomba gutangira gutoza abana babo umuco wo kwizigamira kugira ngo bazawukurane. Kuko ukutabyitabira kwa bamwe ubu bituruka ku kuba batarabitojwe bakiri bato.
Abaturage batandukanye bo mu Karere ka Karongi bavuga ko kwizigamira ari ngomba; nkuko Renzaho Shaban abisobanura.
Agira ati “Njye kuzigama sinabigira ibya nyuma kuko nasanze icyo uzigamye nicyo kikugirira akamaro mu gihe kiri imbere, naho byo rwose ntago wapfa kumwenyura ukennye.”
Mugenzi we witwa Mukamana Leocadie avuga ko kwizigamira atabishobora mu gihe atabanje gukemura ibibazo afite.
Agira ati “Byagorana gufata amafaranga ugahita ukuramo ayo kuzigama utabanje gukemura utubazo ufite, simbabeshye sinabishobora.”
Abaturage baributswa kwizigamira mu gihe hari gusozwa icyumweru cyahariwe kuzigama cyatangiye tariki ya 24 kugeza kuwa 31 Ukwakira 2016.


text:
Amadini hafi ya yose ntavuga rumwe ku buryo bwa kizungu bwifashishwa mu kuboneza urubyaro, ndetse hari abayoboke b’amadini amwe n’amwe atabwemera namba, nyamara bamwe bakabikoresha bihishe abashumba babo, bamwe mu bashumba nabo bakabukoresha bihishe aba bayoboke babo, cyangwa na none hakaba abicuza nyuma y'igihe.
Ahorukomeye Adrien ni umukilisitu muri kiliziya Gatolika, afite abana 5 n'umugore. Atangaza ko kubwe yumvaga yabyara abana babiri bahwanye n'ubushobozi bwe, ariko umugore we akaba atarabyemeye kuko idini asengeramo ryo ritabyemera, bakabyara kugeza ubwo babaye batanu, ndetse ngo na n'ubu akaba agikomeje gushaka kubyara.
Aragira ati "Mvuka i Cyangugu ngakorera i Kigali, kandi mpembwa amafaranga make. Iyo yazaga kunsura yazaga yitwaje imiti ya ONAPO, nyamara nyuma y'amezi abiri atashye, akambwira ngo aratwite, ya miti ntiyayinywaga.”
Yongeraho kandi ko gukoresha uburyo bwa karemano batabishobora, ngo kuko ari we n'umugore we nta n'umwe wageze mu ishuri ngo amenye uko babigenza.
Usabuwera Françine asengera muri ADEPR. Atangaza ko n’ubwo ari ingaragu kandi amabwiriza y’idini rye akaba atabimwemerera, byanze bikunze ngo nashinga urugo azakoresha uburyo bwa kizungu bwo kuboneza urubyaro kuko ubwa karemano (naturel) buba butizewe.
Usabuwera aragira ati "Uburyo idini yacu yemera ni ubwa karemano buraruhije kubukoresha, ni yo mpamvu nzakoresha ubwa kizungu mu rwego rwo kwirinda kubyara indahekana no kubyara abo ntazabasha kurera.”
Yongeraho mu gukoresha uburyo bwa karemano haba hari ibyago byinshi byo kwibeshya, ukaba wasama utabishaka. Ati "Imana ntiyakwishimira kubona mbyara abana benshi, nyamara bakabaho nabi nk’aho ari cyo baziye ku isi.”
Padiri Gatare wo muri Paruwasi ya Remera, yatangarije Izuba Rirashe ko kiliziya gatolika itemerera abayoboke bayo gukoresha uburyo bwo kuboneza urubyaro bwa kizungu, ko ahubwo babashishikariza gukoresha ubwa karemano, ngo kuko ari bwo buha agaciro ubuzima.
Padiri Gatare aragira ati "Ntitwishimira abakilisitu bacu kubyara abo batabasha kurera, ni n'inshingano zacu gutuma bagira imibereho myiza. Tubigisha kumenya gukora neza inshingano z'urugo, bakamenya kwifata mu gihe cy'uburumbuke.”
Padiri yakomeje avuga ko gukoresha uburyo bw'ubukorano ari nko gutsindwa, ngo bityo bakaba batabyigisha abakirisitu babo. Yavuze kandi ko mu gihe hari ikibazo cyihariye cyatuma abashakanye bakoresha ubwo buryo, nk'uburwayi n'ibindi, bukoreshwa kubera amaburakindi.
Kuri ubu, u Rwanda rufite abaturage bari hafi kugera kuri miliyoni 11, bakaba biyongera vuba mu gihe ubuso bw’u Rwanda bwo butajya bwiyongera.
Imyororokere
Amadini ntiyumva kimwe uburyo bwa kizungu mu kuboneza urubyaro
Subscribe to: Post Comments (Atom)


text:
Ni umunsi wizihijwe ku rwego rw’igihugu i Gikoba mu Karere ka Nyagatare mu Murenge wa Tabagwe mu Kagari ka Shonga, kuri uyu wa 18 Kamena 2016.
Madame Jeannette Kagame, wari umushyitsi mukuru, yibukije ababyeyi ko kurera neza abana bakanabitaho bakiri bato biba ari ukwiteganiriza.
Ati “ Iyo tuvuze ngo umwana ni umutware bisobanuye ko akwiye gufatwa neza mu muryango, twavuga ngo apfa mwiterura tukibutsa ko akwiye kurerwa akiri muto, tukibutsa ko kwita ku mwana no kumurera neza uba witeganyiriza kuko baravuga ngo uwima umukungu yima umwana.”
Yakomeje asaba abayeyi kubyara abo bateganirije hagamijwe imibereho myiza yabo. Yahereyeho anenga kuba abana barenga ibihumbi 24 mu Ntara y’Iburasirazuba barataye ishuri.
Yavuze ko nubwo abenshi bayagarujwemo ariko bitari bikwiye, asaba ubuyobozi, ababyeyi n’abarimu gufatanya gushaka igisubizo kirambye cy’abana bata ishuri.
Yishimiye ariko na none ko abana 693 bakuwe mu mihanda mu Ntara y’Iburasirazuba ndetse 578 bagasubizwa mu miryango bakomokamo.
Akaba yasabye abayobozi gushyira imbaraga mu guhindura imyumvire y’ababyeyi.
Abana ariko, na bo yabasabye kugira uruhare mu bibakorerwa bakareka kwishora mu bitabubaka kuko bibaviramo ingaruka mbi nyinshi.
Guverineri w’Intara y’Iburasirazuba, Odette Uwamariya, yavuze ko guta amashuri kwa bamwe mu bana ari uburangare bw’ababyeyi, abarezi ndetse n’abayobozi abasaba gushyira imbaraga ku kwita ku bana.
Naho Lamine Mane, uhagarariye UN mu Rwanda, yashimye Leta y’u Rwanda ku ngamba ifite zigamije kubungabunga uburenganzira bw’umwana anizeza ubufatanye.
Muri ibyo birori, banahembye amatsinda arindwi y’imigoroba y’ababyeyi akora neza ahabwa televiziyo na radio.
Abatishoboye icumi bo mu cyiciro cya mbere cy’Ubudehe na bo bahawe inka, bizeza kuzitaho zikazabahindurira imibereho, ndetse n’abana 200 bo mu miryango itishoboye bahabwa ibikoresho by’ishuri.
Uretse ibyo, habaye no kuvura abana barwaye indwara z’amaso n’amenyo, kandi na Urwunge rw’Amashuri rwa Shonga ruhabwa mudasobwa 50.
Ibitekerezo ( 15 )
ubundi ariko nabaza umubyeyi ubyara umwana ntamwiiteho uko bikwiye aba yumva umwana azaba uwande?
umwana ni ahazaza h’igihugu bityo iyo afashwe nabi uba wishe future y’igihugu. amahitamo ni ayanyu babyeyi
koko igiti kigororwa kikiri gito, umwana numurera neza akivuka uzamenye ko wubatse ahazaza h’igihugu cyawe
mubyeyi, ita ku mwana wawe azakura ashimishije kandi akora ibyiza
natwe abaturage ntkajye dutegereza ko abayobozi bakuru b’igihugu baza kutubwiriza ibyo uko mwana ari umutware. tujye tubabyara tuzi neza batazabera umuzigo igihugu ahubwo baze ari igisubizo
ibyo kurengera abana tubyumvise kenshi ahubwo igisigaye tubishyire mu bikorwa, turashimira J. Kagame ukomeje kuba imbarutso y’ibyiza
abana nibavanwe ku mihanda bajyanwe mu mashuri, ibihugu byateye imbere byakugora kubona umwana wandagaye bityo turashimira igihugu cyacu ko nacyo mu nzira y’iterambere tuganamo abana nabo batasigaye inyuma
umubyeyi wese yakagombye gufata umwana wese nkuwe, dushimire abakora ubukangurambaga bwa buri munsi barangajwe imbere na Nyakubahwa Mme Jeannette Kagame, tuboneye umwanya wo kugaya kandi abagicunaguza abana babavunisha
turere abana neza tubahe ibyo bakeneye nabo bazagaragaza icyo bashoboye mu gihe gito, n’izibika zari amagi
abanyarwanda twishimira kugira First family nkiyi ibihe byose, kuko ni famille yita kubanyarwanda rwose, byagera noneho kuri mama Rwanda Jeannette kagame we bikaba akarusho , menya nukuri atanaryama iyo atekereze ko hari abana babanyarwanda bakeneye ubufasha, kuko ibi bigeragarira mu bikorwa bye bya buri munsi agenda afasha abana , abamuvuga imyato batabarika , bavuga ko bariho ariwe babikesha, mama turagushimira nubwo tutabona icyo tuguha gisimbura ibyiza udukorera umunsi kuwundi
Madamu Jeannette Kagame tugusimira cyane ukuntu uhora wita ku bana, cyane cyane abana b’abakobwa. Uri umu mama mwiza cyane, Imana izaguhe umugisha.
turagushimira kuri byinshi uduha mubyeyi mwiza , ibi bijye bibera abaandi babyeyi urugero


text:
Umusogongero
Iyo umwana akiri muto wese aba atunzwe n’amashereka ya nyina.Hagati y’amezi atatu n’igice n’ane biba ngombwa ko umwana agaburirwa kugira ngo yunganire amashereka aba atagishoboye kumuhaza.
Ahabwa mbere na mbere uruvange rw’imbuto zose uretse izifite amavuta menshi n’izisharira cyane
Urugero: Avocat n’indimu
Umwana ntagomba guhabwa ibinyobwa bibonetse byose nk’ibfite alcool,imisururu,urwagwa,agomba kunywa igikoma n’amata kubashoboye kuyabona.
Arindwa rwose urusenda n’ibiryo bikaranze.
Amata yose iyo utangiye kuyaha umwana ugomba kuyavanga n’amazi kugeza amaze kuyamenyera.
Ay’inka n’ay’ihene bayavanga n’amazi,Ay’ifu yo ukurikiza ibipimo biba byanditseho.
Mu biryo by’umwana umenyereye kurya hagomba hagomba kongerwamo ibyubaka umubiri bituruka ku matungo kuko aba aribyo akeneye kurushaho
Urugero: Amagi,amata,inyama,amatezano,amafi,indagara n’ibindi.
Muri ibyo biryo bye hagomba gusukwamo amavuta make ntakarangwe kuko iyo akaranze aremerera igifu cy’umwana ntikibashe gusya neza,kandi atuma vitamin ziyoboka mu mubiri.
Ibiryo by’umwana bigomba kuba bicucumye buri gihe kubera impamvu ebyiri:
1-Igifu cye kiba kikiri gito kitashobora gusya ibibonetse byose akaba ari ngombwa kumworohereza.
2-Kugirango umwana adatoranyamo ibyo yishakiye kandi wenda ntafatemo ibyo umubiri we ukeneye.
Iyo umwana yatangiye kurya ntunyuzamo umwihorere ,biba ngombwa ko umugaburira ku gihe kandi ku buryo no ku rugero .
Mugutegura igaburo ry’umwana witwarararika isuku mu bikoresho ndetse naho ukorera kugira ngo bitazamo intandaro y’inzoka cyangwa se izindi ndwara.
Mu igaburo ry’umwana nta na rimwe rigomba gutegurwa nta mboga,kuko zimufasha kurwanya indwara.
Ibyo kurya by'Umwana:Umusogongero
Labels: abana, ibyo kurya by'umwana


text:
Ururabyo ruteye mu kirahuri ni umutako mwiza cyane kuko usanga urwo rurabyo rugaragaza ubwiza ndetse n’imizi yarwo ikarwongerera ubwiza kuko iba igaragara .
Usibye kuba watera ururabyo mu kirahuri ushobora no kurutera mu icupa cyangwa se ikindi kintu cya plastiki kibonerana kuburyo imizi ya rwa rurabyo wateyemo izajya igaragaza ubwiza bwayo iri muri icyi gikoresho.
Uwo mutako ushobora kuwushyira ku meza, ku kabati cyangwa ahandi hantu hose ubona ko ugaragara neza.
Mu rwego rwo kwirinda ko ururabyo rwawe rwuma ni byiza guhora ureba ko amazi adakama mu icupa, ukongeramo andi kandi ugasukamo amazi asa neza kugirango bitazana imyanda muri cya gikoresho bigatuma kitongera kubonerana ngo imizi y’ururabyo igaragare.


text:
Umushumba wa kiliziya gatulika kw’isi hose, Papa Fransisko, taliki ya 27 y'ukw akane umwaka wa 2014, azazamura mu rwego rw’abatagatifu, babiri mu bamubanjirije. Abo ni Papa Yohani wa 23 na Papa Yohani-Pawulo wa 2.
Abanyarwanda n’Abarundi bazi cyane Papa Yohani-Pawulo wa 2: yarabasuye ku mpeshyi y'umwaka wa 1990 kandi abenshi babayeho mu gihe cye.
Umunyamakuru w'Ijwi ry'Amerika Thomas Kamilindi yabajije umuhanga w'umunyarwanda muri tewolojiya (ubuhanga mu by’iyigamadini) Laurien Ntezimana, ikintu cy’ingenzi abona gitumye Papa Yohani Pawulo wa 2 ashyirwa mu rwego rw’abatagatifu. Mwarimu Ntezimana arabisobanura.


text:
mar.
21
juin
2011
ISOMO RYA MBERE
Igitabo cy’lntangiriro (Intg 12, 1-9)
Abramu yari atuye mu gihugu cy’Ubukalideya. 1Uhoraho aramubwira ati « Wimuke uve mu gihugu cyawe, mu muryango wawe, mu nzu ya so, ujye mu gihugu nzakwereka. 2Nzakugira umuryango munini, nzaguha umugisha. Izina ryawe nzarigira ikirangirire, uzaba umunyamugisha. 3Abazakuvuga neza nzabaha umugisha ; uzagutuka nzamuvuma. Imiryango yose y’isi izaguherwamo umugisha. »
4Nuko Abramu aragenda, agenza uko Uhoraho yamubwiye, na Loti barajyana. Abramu yimuka mu mugi wa Harani ; yari ageze mu kigero cy’imyaka mirongo irindwi n’itanu. 5Abramu ahagurukana n’umugore we Sarayi, na Loti umuhungu wa mwene se, hamwe n’ibintu byose bari batunze, n’abagaragu bose bari barahakiye i Harani ; bagenda berekeza mu gihugu cya Kanahani. Nuko bagera mu gihugu cya Kanahani. 6Abramu yambukiranya igihugu cyose agera ahantu hitwa Sikemu, ku giti cy’umushishi wa More. Abakanahani bari bagituye muri icyo gihugu.
7Uhoraho abonekera Abramu, aramubwira ati « Urubyaro rwawe nzaruha iki gihugu. » Aho ngaho Abramu ahubaka urutambiro, arwubakira Uhoraho wari wamubonekeye. 8Ahavuye ajya ku musozi uri iburasirazuba bwa Beteli. Nuko ashinga ihema rye hagati ya Beteli iburengerazuba, na Hayi mu burasirazuba. Aho ni ho yubakiye urutambiro Uhoraho, maze ahambariza izina rye. 9Hanyuma Abramu agenda yimuka agana muri Negevu.
ZABURI (Zab 33 (32), 12-13,18-19,20.22)
Inyik/ Hahirwa ihanga Uhoraho abereye Imana !
Hahirwa ihanga Uhoraho abereye Imana,
hahirwa umuryango yitoreye ngo ube imbata ye !
Uhoraho arebera mu bushorishori bw’ijuru,
akabana bene muntu bose.
Uhoraho aragira abamwubaha,
akita ku biringira impuhwe ze,
kugira ngo abakize urupfu,
anababesheho mu gihe cy’inzara.
Twebwe rero twizigiye Uhoraho ;
ni we buvunyi bwacu n’ingabo idukingira.
Uhoraho, ineza yawe iraduhoreho,
nk’uko amizero yacu agushingiyeho.
IBANGONDIRIMBO RIBANZIRIZA IVANJILI (Heb 4, 12)
Alleluya Alleluya.
Ijambo ry’Imana ni irinyabuzima, ni irinyabubasha,
kandi ricengera ibitekerezo byihishe muri muntu.
Alleluya.
IVANJILI
+ Matayo (Mt 7,1-5)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 1« Mwica urubanza namwe mutazarucirwa, 2kuko uko muzaba mwaziciye ni ko muzazicirwa, n’igipimisho muzageresha, ni cyo namwe muzagererwamo. 3Kuki ubona akatsi kari mu jisho ry’umuvandimwe wawe, ariko umugogo uri mu jishoryawe ntuwubone ? 4Ubwo se wabwira ute uwo muva inda ida imwe uti ‘Reka ngutokore akatsi kakuri mu jisho’, kandi utareba umugogo uri mu ryawe? 5Wa ndyarya we, banza ukuremo umugogo uri mu jisho ryawe, hanyuma uzabone neza, ushobore gutokora akatsi ko mu jisho ry’uwo muva inda imwe.»


text:
Kurya imboga ni byiza ku buzima bwacu, kandi nibyiza ko buri ndyo yose turiye hataburamo imboga. Ese uzi impamvu kurya imboga ari byiza ku buzima? Muri iyi nkuru, turakugezaho zimwe mu mboga n’imbuto tugomba gukoresha mu buzima bwacu bwa buri munsi n’akamaro kazo.
TUNGURUSUMU: Kurya tungurusumu ari mbisi cyangwa kuyishira mu biryo ni byiza ku buzima, kuko irinda umuntu kugira umuvuduko ukabije w’amaraso, ikanayayungurura kandi ikanakiza kubabara mu muhogo (angine) n’ibicurane(rhume). Uretse no kuba ari nziza ku buzima inahumuza ibiryo.
KAROTI: Akenshi karoti bimenyerewe ko zitekwa ariko si ibyo gusa, ushobora no kuyikoramo umutobe (jus) cyangwa ukazitegura ku meza nka deseri (dessert). Karoti ikungahaye kuri vitamini A, bityo kuyirya bituma ureba neza mbese utagira ikibazo cyo kureba cyangwa uburwayi bw’amaso. Ifasha umubiri kugira ubudahangarwa, ndetse akenshi abantu barwaye indwara y’umutima cyangwa abafite ikibazo cy’ubutembere bw’amaraso mu mubiri babategeka kurya karoti.
PUWARO: Puwaro ikungahaye kuri fer, vitamin C na vitamine E. Umuntu wariye puwaro arangwa no kugira umubiri mwiza utoshye, ikindi irinda ikanakiza kwituma impatwe (constipation). Abahanga mu by’ubuzima bavuga ko abashaka guta ibiro bakagombye gukoresha puwaro bakayitogosa bakanywa amazi yayo, kandi uretse n’ibyo ituma umuntu ahumeka neza bityo ikaba igisubizo ku bagira ikibazo mu myanya y’ubuhumekero.
INYANYA: Inyanya zikungahaye kuri vitamin C na vitamine E. Inyanya zitera imbaraga kandi kurya inyanya ni byiza ku buzima bwacu kuko bituma umutima ukora neza. Inyanya zituma umubiri udasaza vuba kandi zikarinda umubiri kwangizwa n’izuba, zikanakurinda kurwara indwara ya kanseri. Inyanya zituma igifu gikora neza, zikanatera imbaraga.
Zimwe mu mbuto warya mu buzima bwa buri munsi zikagufasha kumererwa neza:
POMME: Ubushakashatsi bwemeje ko iyo uriye pomme buri gihe ikurinda kurwara kanseri yibasira umusemburo wa prostate, ikanakiza umutwe no kumva wavangiwe (stress), kandi igatuma ubwonko bukora neza.
Kurya pomme, ni igisubizo cyiza ku bashaka kugabanya ibiro cyangwa kugira mu nda hato. Uretse n’ibyo, pomme ituma ugira amenyo meza kandi akomeye kuko ikura imyanda (bacteries) mu menyo. Akarusho, pomme iyo uyiriye buri uko umaze kurya bituma igifu gikora neza.
ICUNGA: Icunga ni urubuto rukungahaye kuri Vitamines C. Mu by’ukuri icunga rituma umubiri ugira ubudahangarwa, rituma amaraso atembera neza mu mubiri atibumba, kandi ku bagira ikibazo cyo kwituma impatwe (constipation), wakwifashisha icunga rikabyoroshya. Icunga riturinda kurwara kanseri y’igifu, iyo mu kanwa n’iyo mu muhogo.
INDIMU: Indimu ni urubuto rw’ingirakamaro ku buzima bwacu kuko ituma ibihaha bikora neza. Indimu iyungurura amaraso, ikagabanya aside mu gifu, ikanakiza ibicurane, inkorora no kubabara mu muhogo (angines), ikanakiza impiswi.
INANASI: Inanasi ikungahaye kuri vitamin A, B na C. Inanasi ituma ubwonko bukora neza kandi n’umubiri ukagira ubudahangarwa. Ituma amaraso atembera neza mu mubiri, igabanya ibinure mu mubiri kandi ifasha mu guta ibiro ku bashaka kurwanya umubyibuho ukabije.


text:
🔹Ubu ni bumwe mu buryo buzwi kandi bukoreshwa mu guhimbaza Imana. Mw’itangiriro kuramya ikintu cyangwa umuntu n’ugukora imihango myinshi ikurikiranye mukwerekana icyubahiro cy’icyo kintu, gutinyika se cyangwa kugicira bugufi ukarambarara ukubarara imbere yacyo.
🔹Uko niko Abisiraheri baramyaga Imana bakurikiza amategeko n’amabwiriza uko Imana yayabahaye cyane mugutamba ibitambo.
🔹Kuramya ntabwo ari igikorwa kigaragara inyuma, n’igikorwa kibera mu mutima w’umuntu wubashye Imana kandi wifuza kuguma imbere yayo. Guhimbaza kwo kugaragarira inyuma mu buryo bwo kwishimira Imana. Niyo mpamvu kuramya kubera ari igikorwa cy’umutima ariko kubanziriza guhimbaza, maze byombi bikuzuzanya.
🔹Nkuko abamarayika n’ibizima babigenza mw’ijuru, kuramya Imana kigomba kuba igikorwa cya buri munsi gihoraho kandi kikubahirizwa, ntabwo turamya aruko ibintu bimeze beza gusa byatugora ngo tubyihorere.
đź”´ Kuva30, 7-8: Aroni ajye acyosereza imibavu y’ikivange uko bukeye mu gitondo, uko agiye gutunganya ya matabaza ajye ayosa kandi ni mugoroba uko Aroni agiye gukongeza ayo matabaza, ajye ayosa ibe Imibavu itavaho iri imbere y’Uwiteka mu bihe byanyu byose.
🔹Niyo mpamvu kutagira igihe cyawe cyihariye cyo kuramya Imana ari kimwe no kuyivaho ukaramya ibigirwamana byitwa ubunebwe, kubura umwanya (kuba busy), akazi kenshi kaguherana, tĂ©lĂ©vision, films, sport, gukunda kuba hanze n’ibindi byinshi...
🔹Umva ingorane: Ezekiyeri 14, 2-3 Nuko ijambo ry’Uwiteka rinzaho riti mwana w’umuntu, abo bantu bazanye ibigirwamana byabo bakabigira no mu mutima, kandi ikibi kibagusha bagishyize imbere yabo. Mbese birakwiriye ko bariya bagira icyo bampanuza?
Uko biba kwose duhora dukenera gusubira kw’isoko ariko turasabwa kubanza gukuraho ibyo twimitse tubizi cyangwa tutabizi kuko bigihari Imana irivugiye ngo ntacyo twayibaza 🙆🏽 kandi tutayifite twajya he?
Yesu aduhane umugisha kandi adushoboze🙏🏼


text:
USA: World Vision mu mikoranire ya hafi n’abatinganyi byashavuje abanyamatorero
Umuryango wa Gikristo World Vision ukorana bya hafi n’abihayimana mu bihugu bitandukanye byo kw’Isi mu bikorwa byo kwita ku bana b’imfubyi n’imbabare uherutse gutangaza ko bitarenze uyu wa mbere ugiye kwinjiza abakozi bashya mu ishami ryo mur’Amerika basaga 1100 kandi ko n’abatinganyi bemerewe ako kazi .
Nk’uko byanditswe n’ikinyamakuru Christianity Today,World Vision ivuga ko abo bakozi iri gushaka ari gukora ibijyanye no gukumira imibonano mpuzabitsina hagati y’umugabo n’umugore.
Iby’iyi nkuru byababaje cyane Franklin Graham umuhungu wa Bill Graham aho yavuze ko yikanze cyane gusa asobanura neza ko Bibiliya ibigaragaza neza ko ubukwe bwemewe ari ukubana k’umugabo n’umugore.
Mu magambo y’akababaro ya Franklin Graham yabwiye Bob Pierce washinze umuryango World Vision na Samaritan’s Purse ko gukorana bya hafi n’abatinganyi bigaragaza kubashyigikira mu byaha byabo. Franklin ati”Nshuti yanjye Bob,…Kuva mu isezerano rya Kera kugeza mu irishya,ibyanditswe byemeza kubana k’umugabo n’umugore,kubana gutandukanye n’ibyo ni icyaha,..’
Si Franklin Graham byabaje gusa ahubwo na Russell D. Moore uyobora umuryango ukomoka mu itorero ry’Ababatisita nawe yashavujwe n’icyo cyemezo.Moore yasabye World Vision ko ibabwiza ukuri ikigendererwa cy’uwo mwanzuro
Russell D Moore ati”Mutubwize ukuri,Mutubwire icyo mushaka gukora,mwe kuvuga ngo Imana yavuze,mutubwire niba ibyo mukoze bigamije kwamamaza ubutumwa bwiza bwa Kristo n’ubumwe bw’itorero“
by isange.com


text:
Niba udafite ubutaka bunini aho ushobora kuzajya ureka ihene zawe zigatembera zidahura nandi matungo,rero ifamu yo kororeramo irakenewe. Agace ihene imwe yororerwamo gashobora kubakwa wifashishije ibiti. Ingero zako zishobora kuba mumugari fiti 4, muburebure fiti 6 no mubuhagarike fiti 12. Imbere ugomba gushyiraho naho zizajya zidagadurira hangana byibuze na fiti 6. Hagomba hubaho imyanya ibiri, aho kurira naho kunwera amazi.
Ni ngombwa ko ahozinjirira haba hafunze kuburyo umuyaga utinjira. Ibi ni ukugira ngo urinde ihene zawe indwara ziterwa n’umuyaga.
Ikiraro cy’ihene zikamwa.
Niba udafite ubutaka bunini aho ushobora kuzajya ureka ihene zawe zigatembera zidahura nandi matungo,rero ifamu yo kororeramo irakenewe. Agace ihene imwe yororerwamo gashobora kubakwa wifashishije ibiti. Ingero zako zishobora kuba mumugari fiti 4, muburebure fiti 6 no mubuhagarike fiti 12. Imbere ugomba gushyiraho naho zizajya zidagadurira hangana byibuze na fiti 6. Hagomba hubaho imyanya ibiri, aho kurira naho kunwera amazi.
Labels: IHENE, ihene zikamwa, ubworozi


text:
Akabenzi ni izina rikunze guhabwa inyama z’ingurube.
Uburyo busanzwe bwo guteka inyama z’ingurube ni ukuzikaranga mu mavuta n’akunyu gake ndetse na tungurusumu. Ariko burya inyama z’ingurube zishobora gutekwa mu buryo bwinshi. Tugiye kubereka uburyo wazitekesha tangawizi, igitunguru, tungurusumu n’isosi ya soya.
Ku bijyanye n’isosi ya soya :
Isosi ya soya ni isosi iba itekeshejwe soya n’utubuto tw’ingano cyangwa umuceri twokeshe. Ikunze gukoreshwa mu biryo byo muri Aziya. Ifite ibara ry’umukara ikaba ifite umunyu.
Mu Rwanda tubona ahantu henshi isosi ya soya iva mu bushinwa ifite marquee “pearl River Bridge”. Icuruzwa mu macupa ya 500 ml ku mafranga 2500. Igira ubwoko bubiri. Iyoroshye(light) n’ifashe (dark) iyoroshye iba isukika nk’amazi, ifite umunyu mwinshi n’ibara ryijimye .Iyo yindi yo irafashe irijimye kurushaho kandi ifite agasukari gake.
Mu gihe iyo sosi ya soya iyo igeze mu gikoni cyawe ubona ko ushobora kuyikoresha mu bintu byinshi. Ushyire udutonganya duke mu masosi yandi uteka, n’ama soups kuko yongeraho akantu karyoshye. Ariko witonde kuko ihindura ibara ry’ibiryo byawe rimenyerewe
Ibikoresho ku bantu 4-6
- Ibice bine by’inyama z’imbavu z’ingurube(cyangwa ibindi bice )
- amavuta cyangwa (beurre) wirinde gukoresha Huile d’olive
- igice 1 cya tangawizi (gingembre, ginger)
- tungurusumu uduce 2
- igitunguru 1 kiringaniye
- isosi ya soya utuyiko 6-8
- ½ y’igice cy’itasi y’amazi
- Agasenda uko ubishaka.
Hata igitunguru na tungurusumu, ubikatemo ibice binini
Hata na tangawizi uyikatemo uduce duto
Shyushya amavuta mu isafuriya iremereye
Amavuta amaze gushyuha shyiramo inyama ukayifatisha irange ku mpande zose.
Gabanya umuriro ushyiremo tangawizi, tungurusumu n’igitunguru ku nyama no hagati yazo.
Ongeramo isosi ya soya n’amazi make. Ongeramo n’agasenda niba ugakunda
Pfundikira ureke bibire ku muriro muke mu gihe cy’amasaha 2 cyangwa arenzeho. Ukomeze ujye ucunga niba amazi atakamye mu gihe ari ngombwa wakongeramo utuzi duke.
Tegurana izo nyama hamwe n’umuceri w’umweru hamwe n’ichou ya gishinwa(Iyi chou uyiteka ukata ishu mo uduce duto ukayikaranga n’amavuta mu gihe cy’iminota 5 gusa.
Uhite ubitegura . ushobora kunyanyagizaho amavuta ya sésame hejuru.
na Madame Marie, Umutoza mu guteka Tel 0785296033


text:
Umutingito na tsunami mu Buyapani
Umutingito w’Isi na Tsunami mu Buyapani cyangwa Umutingito na Tsunami mu Buyapani, Umutingito udasanzwe mu Buyapani (izina mu kiyapani : 東北地方太平洋沖地震 Tōhoku Chihō Taiheiyō-oki Jishin) ni umutingito na umutingito udasanzwe (tsunami) tariki ya 11 Werurwe 2011 ku gipimo cya Mw 9,0 wahitanye abantu hejuru ya 12,300 i Tōhoku mu Buyapani.
Igihungu cy’Ubuyapani ubu cyirimumazi abira kikaba gikeneye ubufasha bwinshi kandi bukomeye cyane kuko cyibasiwe cyane na cyakibazo cy’amazi aremereye ndetse n’umutingito udasanzwe (tsunami) Ubuyapani bukaba bukomerewe cyane, kuko bikomeje gusatira mu murwa mukuru Tokyo, Tsunami ikaba ifite umuvunduko ukomeye cyane kuko ntaho aya mazi agera ngo hagire igisigara akaba abanzirizwa n’umutingito ugashegesha ibintu byinshi nk’amazu yemwe nayitwa ko akomeye, hanyuma hakaza amazi menshi cyane kdi aremereye agatwara byose.
Mu Buyapani, hari ikindi kintu cyasandaye ku mashini ya kabiri y’uruganda rukoresha ingufu nukleyeri ku munsi wa kane nyuma y’uko rwangijwe n’umutingito w’isi. Ibyo byateje ubwoba ko ibyuma by’urwo ruganda bishobora kurekura imyuka yanduza. Icyo kintu cyasandaye muri iki gitondo cyo ku ya 15 y’ukwa 3 mu mwaka w’2011 ku ruganda rw’ahitwa Fukushima, cyaje gikurikira ikindi cyasandaye umunsi umwe n’iminsi itatu mbere y’iyo taliki. Ibibazo kuri urwo ruganda byatangiye ubwo umutingito w’isi na tsunami yaje iwukurikira byatumye amashanyarazi abura kuri urwo ruganda. Icyo kibazo cyatumye ibyuma bikonjesha imashini kugirango zidashongeshwa n’ubushyuhe bwinshi zidakora.
Abategetsi bo mu Buyapani bari kugerageza gusubiza ibintu mu buryo ku ruganda rukora ingufu za nuclear ruri i Fukushima rwasinzikajwe n’umutingito w’isi hamwe na tsunami kuwa 5 w’icyumweru gishize.[1]
Tubibutse ko muri iyi minsi igihugu cy’Ubuyapani kitorohewe namba n’umutingito umaze guhitana abarenga 10.000; gusa abapfa bo biyongera buri munsi ku buryo umubare wabo ugenda urushaho kwiyongera uko umunsi ushira.
Ingaruka z’umutingito[edit | edit source]
Ku wa Gatanu w’icyumweru gishize, igihugu cy’u Buyapani gisanzwe kizwiho kwibasirwa n’imitingito inshuro nyinshi buri munsi, cyahuye n’umutingito ukabije kuko wari ku rwego rwa 8.9 ku gipimo cya Richter, ukaba ariwo wa 5 munini, kuva mu mwaka wa 1900. Uwo mutingito waturutse mu Nyanja ya Pasifika, uteza tsunami yageze kuri kilometero 10 mu Buyapani rwagati, cyane cyane mu gice cy’Amajyaruguru ashyira Uburasirazuba. Ababuriwe irengero n’abapfuye barenga 2000, kandi ingaruka zikomeje kwiyongera, aho inganda zimwe na zimwe za nucléaire zangiritse zigateza ubushyuhe bukomeye mu kirere.[2]
Uretse gukora ku Buyapani ariko, uwo mutingito wahinduye imiterere y’isi, n’ubwo bitagaragaye cyane. Nk’uko bitangazwa na the U.S. Geological Survey , uwo mutingito wasunitse ubutaka bw’u Buyapani, ubwigiza kure y’inyanja ho metero zirenga 2.4 ugereranyije na mbere
Birashoboka ko bitagaragarira amaso ko amasaha y’umunsi yiyongereye ariko abahanga mu by’ubumenyi n’imiterere y’isi (Geophysique) barabyemeza ko ubu umunsi utakireshya nk`uko wareshyaga. Ibi ni nyuma y’umutingito wabereye mu gihugu cy’Ubuyapani. Uriya mutingito wagize ingaruka ku bintu byinshi cyane: inkombe z’inyanja zarahindutse, ibirwa bimwe na bimwe birazimira, ubutaka busa n’ubwimutse bugana mu gice cya ruguru cy’Isi (Hemisphere Nord). Ku buryo ubungubu igihe Isi yamaraga yizenguruka (rotation) kiyongereyeho amasegonda 0.000 006 (imibare ya Nasa . Iki gihe ni gito ariko gishobora kuzagira ingaruka nko guhinduka kwa kalendari, amasaha n’ibindi. [3]
Ingaruka z`uyu mutingito zirenze kure cyane iz’uheruka muri Shili. Umutingito wo muri Sumatra (2004) wari wateye umunsi kugabanuka ho amasegonda 0.000 0068.
Guhera mu mwaka wa 1990 iki nicyo cyago kigize ingaruka zikomeye ku isi. Naho Abayapani bo baremeza ko iki ari cyo cyago batazibagirwa nyuma yo kuraswa kw’imijyi ya Nagasaki na Hiroshima ( yarashwe n`Abanyamerika muri 1945)


text:
Ibikoresho :
Amavuta ya olive 150 ml
Bazirika (Basilica) 100g : wazibona mu masoko yo mu ahaba imboga, ijya kumera nka persil
Tungurusumu 10g
Utubuto pignons de pin 10g
Fromage 80g
Umunyu n’urusenda.
Uko bikorwa :
Ukoresheje paswari, sya basilica, tungurusumu , utubuto pignond de pin, fromage n’amavuta ya olive bibe pate
Ongeramo umunyu n ‘urusenda
Igihe pate yawe ifashe cyane ongeramo andi mavuta ya olive kungira ngo byorohe
Bika muri frigo, uyikoreshe hashize iminsi irindwi
Isosi ya Bazilika
Ibikoresho :
Labels: guteka, ifunguro ribanza, igikoni


text:
May 11, 2016 Bienvenu Ndacyayisenga Abahanzi 0
Igikorwa cyo guha umwana uburere kigenda neza iyo ababyeyi bose babifatanije ariko hari ubwo baba batabyumva kimwe buri wese akaba yifuza ko umwana yarerwa mu buryo bumwe undi nawe akaba ashaka ko umwana arerwa mu bundi buryo bigatuma mutabyumvikanaho.
Mufate umwanya wo kubiganiraho mu gihe mubona ko kutumvikana ku buryo bwo guha umwana uburere, ni byiza ko mwabiganiraho mutuje kandi abana badahari. Icyo gihe biba byiz aiyo bumenye buri wese uuruhande rwe riwza mu guha umwana uburere n’uruhande rwe rubi. Iyo mumaze kumenya buri wese uruahnde rwe rubi n’urwiza mujyana inama yo kwemera guhara ibibi mukareka buri wese agakoresha ibyiza afite.
Irinde kunenga undi mubyeyi imbere y’umwana niba umubyeyi umwe akunda kutuka abana ukaboa ko bidakwiriye si byiz kao ubwira abana ko ibyo abakorera atari byiza ko ari umubyeyi mubi n’ibindi kuko bishobora gutuma bamwanga kandi wenda we abikora ataziko ari bibi, ni ngombwa kandi kwemera itandukaniro mufite ukumva ko undi mubyeyi nawe ibyo akora aba atanga abana kuko nawe abikora aziko ari kwifuriza abana be ibyiz aniyo byaba bizabagiraho ingaruka mbi.
Mujye mwihugura ku bijyanye no kurera Kurera abana ni umwuga ukomeye ariko usanga wo nta mahugurwa cyangwa se amashuri abawukora babanza kujyamo. Niho uzasanga hari ubwo umubyeyei aba ashaka gukoresha uburyo yarezwemo kandi wenda butanaboneye ahari wenda akaba abiterwa no kuba nta bundi bumenyi mu bijyanye no kurera afite.
Ni byiza ko mwajya mubiganiraho wabona atumva ibitekerezo byawe ugakoresha ubundi buryo nko kumwereka ibitabo byanditsemo, kuko hari ubwo yakizera ibirimo kurusha ibyo umubwira. Gusa na none si byiz aguhor ahatira undi mubyeyi gukurikiza uburyo bwawe.
Mugishe inama kutumvikana ku buryo bwo guha uburere abana banyu ni kimwe mu byagir aingaruka nyinshi ku burere bw’abana ndetse no ku muryango mu rusange, niba bikomeje kwanga ko mwumvikana rero , mwakitabaza abandi bajyanama mwizeye kugirango mwirinde izo ngaruka.
Kuba abayeyi cyangwa se abandi bafite inshingano yo gutanga uburere batumvikana ku buryo bwo kurera ntabwo ari ikiintu cyiza ng murekere iyo buri wese ajye akoresha uburyo bwe kuko bitera umwana gucanganyikirwa akabur aicyo akurikiza n’icyo areka. Mugomba gushaka uburyo byakosorwa mwifashishije bumwe mu buryo twabonye haruguru.
Src: Naitreetgrandir
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
ITEGEKO «WUBAHE SO NA NYOKO…» Karim Mahnani
Nk’Abakristo, twifuza kubaho uko Imana ishaka, bikadusaba kumvira amategeko yaduhaye. Nyamara, hari ikintu gikomeye Imana yashatse ko dukora ibinyujije mu Ijambo ryayo n’icyo rigenda risobanura ndetse n’uko ritwigisha kwitwara.
Mbere na mbere, ijambo Itegeko ntirigaragara mu byanditswe bitandukanye bifitanye isano n’ibyanditswe n’amategeko (Kuva 20 no Gutegekwa kwa Kabiri 5) yavuye ku musozi Sinayi. Ururimi rw’igiheburayo rwo rukoresha ijambo « amagambo icumi».
Amagambo asa n’igitekerezo cyo kugirana ubusabane bwimbitse kandi bw magara ntunsige, akaba ari nk’uburyo bwo kubungabunga ubwo busabane, ari ukwifuza kugirana ubumwe bukomeye. Ibi ntibigomba gufatwa nk’amategeko ntakuka, mbese biteye nka « igitugu » giturutse ku Mana, ahubwo bigomba gufatwa nk’uburyo Imana igaragazamo imiterere yayo, aho iduhamagarira kugirana amateka na yo, kugira ibyo dusabwa, amasezerano ariko kandi hakabamo n’ibihano..
« Wubahe so na Nyoko, kugira ngo uramire mu gihugu Uwiteka Imana yawe iguha» Kuva 20,12 (Bibilia Yera). Ni gute twifashishije iki gisobanuro twashobora gusobanukirwa Itegeko rya gatanu tutarigoretse ?
Bisaba gusa guha agaciro inshinga « kubaha », kandi tunagerageza kurwanya indi abantu bakunze kubyitiranya ari yo « gucyeza ».
Nubwo Imana yaba yarahaye Data cyangwa Mama ububasha bwo kumpuza nayo mu gihe nkiri umwana ntaragira imyaka y’ubukure, Nano ubwo bubasha si ukuvuga ko butavugwaho.
Urebye iryo jambo ry’igiheburayo igisobanuro cya mbere rifite ni « uguha uburemere, kuremereza ». Mbese ni uguha ababyeyi bacu uburemere, kubafata nk’abantu bakomeye.
Bityo rero, mu Giheburayo kubaha bivuga agaciro cyakuri k’ibintu (uburemere bw’ukuri). Bivuze mbese guha agaciro no kwemera ibyari byiza ndetse byiza cyane n’ibyari bibi ndetse bibi cyane mu burere twahawe n’ababyeyi bacu.
Guha agaciro no kwemera ibintu bibi ntibishatse kuvuga gusuzugura ababyeyi bacu, kuko turamutse tubikoze, dore icyo Ijambo ry’imana ritubwira: Usuzugura Se cyangwa Nyina avumwe […] » Gutegekwa kwa Kabiri 27,16 (Bibiliya Yera).
Rashi, grand Rabbin wo mu Kinyejana cya 11, igihe yavuga kuri kuti uyu murongo, atwibutsa atari ugusuzugura nka bimwe byo kunegura ibyo ababyeyi bacu badutoje. Ibyo avuga rero biza guhuza n’ibyo « itegeko» rya gatanu ridutegeka.
Twubahe rero Data na Mama tuzirikana ibyo baduhaye dushyize mu kuri. Nitugenza dutyo, tuzaba duhaye ababyeyi bacu umwanya ubakwiriye mu muryango: tubagize ibigirwamana, cyangwa abantu batagize icyo bashoboye ahubwo tubafata nk’abantu bafite ibyiza byabo bakagira n’intege nke zabo.
Bizatuma kandi nk’abana, tugira umudendezo wo kubona umumaro wabo w’ukuri kandi tugire umwanya n’umudendezo mushya mu muryango.
Christine Vuguziga


text:
sam.
27
août
2011
ISOMO RYA MBERE
Ibaruwa ya mbere ya Mutagatifu Yohani Intumwa (1 Yh 4, 7-16)
7Nkoramutima zanjye, nidukundane kuko urukundo rukomoka ku Mana, kandi umuntu wese ukunda aba yarabyawe n’Imana, akanayimenya. 8Naho udakunda, uwo ntiyamenye Imana, kuko Imana ari urukundo. 9Dore uko urukundo rw’Imana rwigaragaje muri twe : Imana yohereje Umwana wayo w’ikinege ku isi, kugirango tubeshweho na We. 10Nguko uko urukundo ruteye : si twebwe twabanje gukunda Imana, ahubwo ni Yo yadukunze mbere, maze yohereza Umwana wayo ngo abe igitambo cyo guhongerera ibyaha byacu.
11Nkoramutima zanjye, ubwo Imana yadukunze bigeze aho, natwe tugomba gukundana. 12Nta muntu wigeze abona Imana, ariko niba dukundana, Imana idutuyemo kandi urukundo rwayo ruba ruganje muri twe. 13Aho tumenyera ko turi mu Mana, na Yo ikatubamo, ni uko yaduhaye kuri Roho wayo. 14Natwe twarabyitegereje, none turahamya ko Imana Data yohereje Umwana wayo kuba Umukiza w’isi. 15Umuntu wese uhamya ko Yezu ari Umwana w’Imana, Imana imuturamo, na we akayituramo. 16Twebwe twamenye urukundo Imana yatugaragarije, kandi turarwemera. Imana ni urukundo : umuntu uhorana urukundo aguma mu Mana, na Yo ikamugumamo.
ZABURI (Zab 89 (88), 2-3, 4-5, 21-22, 25. 27)
Inyik/ Nzaririmba iteka impuhwe z’Uhoraho.
Nzaririmba iteka ryose impuhwe z’Uhoraho,
kuva mu gisekuruza kujya mu kindi.
Umunwa wanjye nzawamamarisha ubudahemuka bwawe,
kuko wavuze uti « Impuhwe zashyizweho ubuziraherezo,
ubudahemuka bwanjye bushinze umuzi mu ijuru.
« Nagiranye isezerano n’intore yanjye,
nuko ndahira Dawudi umugaragu wanjye nti
‘Inkomoko yawe nyishyizeho ubuziraherezo,
kandi intebe yawe y’ubwami,
nzayikomeza kuva mu gisekuruza kujya mu kindi.’
« Nsanga Dawudi yambera umugaragu,
maze musiga amavuta yanjye matagatifu.
Ikiganza cyanjye kizamuramira,
n’ukuboko kwanjye kuzamutize imbaraga !
« Ubudahemuka bwanjye n’impuhwe zanjye bizahorana na we,
maze azegure umutwe kubera izina ryanjye.
We azanyiyambaza agira ati ‘Uri Data,
uri Imana yanjye, uri urutare nkesha agakiza !’ »
IBANGONDIRIMBO RIBANZIRIZA IVANJILI (1 Kor 8, 6)
Alleluya Alleluya.
Twemera Imana imwe yo Mubyeyi, ari na Yo tugana.
Twemera kandi na Nyagasani umwe, Yezu Kristu,
ari We utubeshaho.
Alleluya.
IVANJILI
+ Matayo (Mt 23, 8-12)
Muri icyo gihe, Yezu abwira abigishwa be ati 8« Mwebweho ntimugatume babita ‘Mwigisha’, kuko Umwigisha wanyu ari umwe gusa, mwese mukaba abavandimwe. 9Ku isi ntimukagire uwo mwita Umubyeyi wanyu, kuko mufite Umwe gusa, lmana Data uri mu ijuru. 10Ntimukemere ko babita ‘Abayobozi’, kuko mufite Umuyobozi umwe gusa, ari we Kristru. 11Umukuru muri mwe azabe umugaragu wanyu. 12Uzikuza wese azacishwa bugufi, naho uzicisha bugufi azakuzwa. »


text:
dim.
27
avril
2014
Kuri icyi Cyumweru, taliki ya 27 Mata 2014, Kiliziya Gatolika ku isi yose ifite ibyishimo itewe n’ishyirwa mu rwego rw’Abatagatifu rya Papa Yohani wa XXII na Papa Pawulo wa II, dore rero muri make ubuzima bwabo.
1. PAPA YOHANI WA XXIII
Papa Yohani wa XXIII, yavutse taliki ya 25.11.1881, avukira ahitwa Sotto il Monte ho mu gihugu cy’Ubutaliyani. Amazina ye bwite ni Angelo Giuseppe Roncali. Yahawe Isakaramentu ry’Ubusaseridoti 10.08.1904, yatorewe kuba Papa 28.10.1958, maze yitaba Imana ku wa 03.06.1963 i Vatican afite imyaka 81.
Yavukiye mu murayango w’abana 14, se Giovani Battista Roncali na Nyina Marianna Giulia Mazzolla bari abantu badahambaye cyane. Agejeje imyaka 12 Angelo yinjiye mu iseminari Ntoya abifashijwemo na Nyirarume Luigi Sturzo ari nawe wari waramubyaye muri Batisimu. Kubera ko yari umuhanga yaje kwemererwa gukomereza amashuri mu Iseminari ya Dell’Apollinaire y’i Roma. Mu mwaka wa 1901, yabaye umusirikare muri batayo ya 73. Mu wa 1904, yabaye Padiri, nyuma gato aba umunyamabanga wa Musenyeri Giacomo-Radini- Tedeschi, Umushumba wa Diyosezi ya Bergame, akigisha no mu iseminari y’aho i Bergame. Mu byo yakundaga gusoma harimo ubuzima bwa Mt Charles Borrome, Mt Fransisko w’Assize na Gregoire Barbarigo, agakunda gusoma imyanzuro y’Inama Nkuru ya Trente, kandi agakunda kwigisha abakiristu amateka ya Kiliziya.
Yaje no kuba umuyobozi wa Roho mu iseminari ya Bergame; bitewe n’ukuntu yakoraga neza imirimo ye, Cardinal Wllem Mirinus Van Rossum yifuje ko yajya gukora i Vatican, ariko we ntiyabyishimira asubiza agira ati:”Ndi umuntu ushobora ibintu bike, Nandika buhoro cyane. Ndi umunebwe kuva mu bwana, kandi n’iyo ndi mu kazi nkunda kwirangarira”, ibyo ariko ntibyabujije Papa Benedigito wa XV kumwinjiza mu mirimo yo mu Biro by’i Vaticani (Propaganda Fide).
Mu mwaka wa 1925, Papa Piyo wa XI, yamugize Umwepiskopi, intego ye yari: “Obediente et pax”. Icyo yaharaniraga ni ugushyira urukundo mu Bikorwa.
Kuva mu mwaka wa 1935 kugeza mu wa 1944 , yabaye intumwa ya Papa muri Turquie n’Ubugereki, muri ibi bihugu kugaragaza ubukristu ntibyari byoroshye, ibi byamusabaga kugenda yambaye imyenda itagaragaza uwo ari we, nawe ubwe yitangarije ko “ukomeza kuba umupadiri waba wambaye ipantalo cyangwa ikanzu”, bityo ntibyamubujije kugira uruhare rukomeye muri kiriya gihe cy’intambara ya II y’isi yose, afasha impunzi zafaga mu Burayi, abarokotse ubwicanyi bwakorerwaga abayahudi( yaborohereje kubona impushya zibafasha kwambukiranya uburayi bagana muri Palestine, afatanya na Croix rouge gutanga imyambaro n’ibiribwa, yafashije abayahudi 25,000 kurokoka abanazi, anorohereza Radio Vatican kumenyekanisha ibiri kuba, ibi byatumye bamwita Intungane ( “Juste entre les nations”). Yafashije cyane abihayimana bavaga mu Burayi, cyane cyane muri Hongrie na Bulgarie. Musolini n’abambari be bamaze gutsindwa (1943) byaramushimishije, ariko yirinze kugira uwo acira urubanza, ahubwo asaba Imana kubabarira uwakoze amakosa uwo ari we wese.
Nyuma y’intambara ya II y’isi yose, Papa Pie XII yakomeje kumugisha inama cyane cyane ku bijyanye n’imibereho y’abayahudi nyuma ya Genocide yabakorewe. Mu mwaka w’1944, yagizwe intumwa ya Papa mu Gihugu cy’Ubufaransa (Charle de Gaulle niwe wayoboraga) aho yakomeje guhuza abepiskopi ba Kiliziya yo mu Bufaransa ndetse no kugira inama abayobozi bakuru b’igihugu. Yabaye Cardinal mu mwaka wa 1953, afite imyaka 72, asubiye i Roma abayobozi, abaturage n’abakristu bose b’Ubufaransa byarababaje kuko bari babuze umuntu wabagiriye akamaro kubera ubushishozi bwe, ubwitozi no gushyira mu Gaciro. Amaze gusubira i Roma, yabaye umukuru wa Venise (Patriarche de Venise) aho yerakanye ko afite impano yo kuba umushumba mwiza, wunga kandi agahuza abantu hagati yabo akongra akabahuza n’Imana.Yatumye habaho Synode ya Dioseze, yagendaga mu mudoka rusange, yafunguye n’amaparuwasi mashya menshi. Yakundaga kubwira abakristu ko ari Umuvandimwe wabo, ko abakunda kandi ashishikajwe no kubumva.
Papa Yoahani wa XXIII yasimbuye Papa Piyo wa XII, uyu yayoboye Kiliziya imyaka 19, kandi ubuyobozi bwe bwarazwe ni kwikundira kwibera gusa i Roma, kandi ububasha bwose bwari bufitwe na Papa (Centralisation), amaze gutanga rero, abakaridinali barateranye ngo batore undi Papa bifuza impinduka mu buyobozi bwa Kiliziya ariko cyane batekereza impinduka zijyanye n’igihe bari bagezemo, cyane nyuma y’intambara ya II y’isi yose. Itora ryamaze iminsi itatu, amatora asubirwamo inshuro eshatu, maze ku italki ya 28.10.1958, Rancolli aba ari we utorwa, ahitamo izina ry’ubupapa rya Yohani wa XXIII ( Jean XXIIII) izina ryari rimaze igihe ridakoreshwa, kuko ryaherukaga mu Kinyejana cya XIV rifitwe na Jean XXII wabaye Papa kuva mu 1316 kugeza mu 1334. Yahawe inkoni y’ubushumba ku mugaragaro ku italiki ya 04.11.1958.
Yabaye umupapa wahindiye ibintu byinshi muri Kiliziya, cyane cyane mu byerekeye ikenurabushyo, yabaye umupapa wambere, nyuma ya Papa Pie IX watembereye, agasohoka muri Roma, akagaragaza ko ari umushumba wa Roma, Yayoboye Kiliziya ya Mt Yohani y’i Ratran, agasura amaparuwasi, amavuriro, amashuri, ashyira imbere kujya asangira n’abandi aho kuba wenyine, anasaba no kureka gukoresha kuri Papa amagambo agaragaza icyubahiro gikabije, ibi byashimishije abantu benshi. Yagaragaje kandi ubwiyunge hagati ya Les communists et capitalists (arwanya la construction du mur de Berlin). Yatumye habaho ivugurwa ry’igitabo cy’amategeko cya Kiliziya Gatolika (Code de droit canonique)=( 1917 ; 1983); yashizeho kandi ibiro bishinzwe ubumwe bw’abakiristu, ibi byatumye n’abakiristu batari abagatolika biyumva i Roma kandi bubaha Kiliziya kurushaho.
Igikorwa nyamukuru cyaranze imyaka Papa Yoahani wa XXIII yamaze ku buyobozi ni Inama nkuru ya Kiliziya Yatumiye kandi akayiyobora (Concile de Vatican II) ku italiki ya 25.01.1959, ariyo yatumye habaho amavugurura menshi muri Kiliziya, agatuma Kiliziya irushaho kujyana n’igihe. Iyo nama rero yafunguwe ku mugoroba wo ku wa 11.10.1962. Mu ijambo rifungura iyi nama Papa Yohani wa XXIII yatangaje ko ikigamijwe ari uko Inyigisho Ntagatifu za Kiliziya ya Yezu zikomeza gusigasirwa, kubungabungwa no kwigishwa ku buryo bunoze kandi bwumvikana, hibandwa ku Kwemera, Ukwizera, urukundo; urukundo mu bantu (rwa Kivandimwe, urukundo rw’Imana). Yasabye kandi abantu bose gufashanya kugira ngo amahoro matagatifu aganze ku isi maze abantu bose babashe gukora ikiri icyiza.
Ku murongo w’ibyari biteganijwe kwigwaho muri iyo nama, yifuje ko hongerwaho imibanire ya Kiliziya Gatolika n’abayahudi, asaba ko batakomeza gufatwa nk’abishi ba Yezu. Mu kwezi kwa nzeri 1962, yafashwe na Cancer, ariko arihangana akomeza imirimo y’inama. Ku wa 11.04.1963 yanditse encyclique” Pacem in terris”. Kubera canceri yo mu Gifu, yakomeje gucika intege maze ku italiki ya 28.05.1963 araremba cyane atanga ku italiki ya 03.06.1963, hari ku wa mbere wa Penekositi.
Yaranzwe n’ubumuntu no kwicisha bugufi, gutumira Inama Nkuru ya Kiliziya ya Vatican II byo byababaye agahebuzo, yasimbuwe na Papa Paul wa VI ari na we wakomeje anasoza inama yari yatumiwe na Papa Yohani wa XXIII.
Yashyizwe mu rwego rw’Abahire na Papa Yohani wa II, ku wa 03.09.2000 igitangaza cyabimburuye iri shyirwa mu rwego rw’abahire n’ikizwa ry’umubikira Caterine CAPITANI, wo mu muryango w’abakobwa b’urukundo (Filles de la charite), uyu yari yararembejwe n’ikibyimba cyo mu gifu, akaba yari yarabazwe ariko nta kizere cyo gukira, maze yiyambaje Papa Yohani wa XXIII arakira.
Ku italiki ya 02.07.2013, akanama kagizwe n’abasenyeri ndetse n’abakaridinali bashinzwe gushyira abantu mu rwego rw’abahire n’abatagatifu barateranye maze biga ku ishyirwa mu rwego rw’abatagatifu Papa Yohani wa XXIII, maze Papa Fransisko yemeza ko handikwa iteka rishyira Papa Yohani wa XXIII na Papa Yahani Pawulo wa III mu rwego rw’abatagatifu; ibyo yabikoze ku wa 05.07.2013, hemejwe ku bizakorwa ku cyumweru, taliki ya 27.04.2014, ku cyumweru cy’Impuhwe za Nyagasani.
2. PAPA YOHANI PAWULO WA II
Amazina ye ni Karol Joseph WOJTLA, yavutse ku wa 18.05.1920, yavukiye ahitwa Wadowice mu gihugu cya Pologne, yahawe Ubusaseridoti ku wa 1.11.1946 abuhabwa na Card. Adam Stefan Sapieha. Yatorewe kuba Papa ku wa 16.10.1978, ahabwa inkoni y’Ubushumba ku wa 22.10.1978. Yatanze ku italiki ya 02.04.2005, afite imyaka 84 y’amavuko, n’imyaka 26, amezi atanu n’iminsi 18 ari Papa. Ni Papa wa Gatatu mu babayeho igihe kirekire ari Papa nyuma Ya Petero na Pie IX wamazeho imyaka 31, amezi 7 n’iminsi 23. Niwe kandi Papa utari umutaliyani Nyuma y’Umuholandi Adrien VI wabayeho mu mwaka wa 1520. Yashyizwe mu rwego rw’Abahire na Papa Benedigito wa XVI ku wa 01.05.2011; akaba arashyirwa mu rwego rw’Abatagatifu ejo ku cyumweru taliki ya 27.04.2014.
Papa Yohani Pawulo wa II, yari umuhungu wa Emilia na Karol Wojtyla, akiri muto yakundaga Ubuvanganzo n’ikinamico, yatangiye kwiga mu Iseminari mu w’1942, aba Padiri mu 1946, yize mu Bufaransa no mu Butaliyani, mu w’1958 yabaye Musenyeri. Mu nama Nkuru ya Vatican II, yagizemo uruhare rukomeye cyane ko yari azi indimi, yakoze umurimo wo gusemura. Yaje kugirwa Cardinal mu w’1968 akomeza guharanira uburenganzira bwa kiremwamuntu no kurwana ku bakene, noneho yinjira mu mirimo y’i Roma, kubera urupfu rutunguranye rwa Papa Yohani Pawulo wa I, yatorewe kumusimbura ku wa 16.10.1978.
Icya mbere mu byamuranze ni ukwicishabugufi kwe, ubwe yahisemo kwitegurira imbwirwaruhame, agashyikirana n’abantu bose atitaye ku mabwiriza y’abashinzwe kubamucungira umutekano
Mu byamuranze ni ugutsura umubano hagati y’abagatolika n’abayahudi, kiliziya y’iburasirazuba n’iyiburengerazuba, abagatolika n’abapoloso ndetse n’abayisilamu, yaharaniye uburenganzira bwa kiremwa-muntu, aharanira ibiganiro aho gushoza intambara, uburenganzira bw’abakozi bagahabwa umushahara ukwiye, yaharaniye ubutabera kuri bose, yatumije inama yahuje amadini yabereye Asize mu mwaka 1986 ihuza abahagarariye amadini 194. Yasuye ibihugu 129 n’u Rwanda rurimo ku italiki 08.09.1990. Muri izo ngendo ze, yahuye n’abantu barenga 500,000,000, yashyizeho ihuriro ry’urubyiruko (journees mondiales de la jeunesse) rigikomeza na n’uyu munsi, yongereye ibiro by’intumwa za Papa mu bihugu bitandukanye biva kuri 85 bigera kuri 174, yahuye n’abanyacyubahiro batandukanye ( yazindukiwe ku buryo budasanzwe n’abadiplomates 38; yakiriye abakuru b’ibihugu 738, abakuru ba za Guverinoma 246, abaminisitiri 190, abambasaderi 642, hatabariwemo abazaga i Vaticani mu minsi mikuru isanzwe ),Yashyizeho ishuri rikuru ryitwa”Institut Jean Paul II” mu 1984, yashinze ishuri rikuru ryiga ku Buzima n’irindi ryiga ibijyanye n’imibereho myiza yabaturage, yashizeho umunsi mpuzamahanga w’abarwayi uba buri mwaka ku wa 11 Gashyantare, yashyizeho umunsi mpuzamahanga w’amahoro, umunsi mpuzamahanga w’impunzi, umunsi mpuzamahanga w’itumanaho, yashyize mu rwego rw’abahire abantu 1,340, ashira mu rwego rw’abatagatifu abantu 483, anakomeza gushyira mu bikorwa impinduka z’Inama Nkuru ya Vatican II.
Yagiye ariko ahura n’ibizazane bitandukanye, twavugamo nka bibiri: Ku wa gatatu, taliki ya 13.05.1981, umugira nabi Mehmet Ali Agca yaramurashe ubwo yari ku kibuga cya Mt Petero hamwe n’abantu 20,000, uyu munsi bamurasheho ni nawo munsi Bikiramariya yabonekeyeho i Fatima, akaba ari nabwo butumwa Papa yari yateguye kuvuga kuri uwo munsi, Papa yatangaje ko Bikira Mariya ari we watumye atitaba Imana, nyuma yaje kujya gusura uyu mwicanyi we mu buroko kandi asaba ko bamurekura akitahira. Hari andi makuru atanganzwa na Card. Stanislaw DZIWISZA avuga ko Papa Pawulo wa II yatewe icyuma igihe yasuraga Ingoro ya Bikira Mariya y’i Fatima mu mwaka wa 1982, yari ajyanwe no gushimira Bikira Mariya ko atahitanywe na wa Mwicanyi wamurashe ali we Mehmet Ali Agca, maze Juan Mari Fernamdez Krohn aramwegera amutera icyuma ariko baramufata, bigirwa ibanga, ariko Papa yikomereza urugendo, uyu Card, yivugira ko bageze muri sale yabonye amaraso yavuye. Uyu Papa kandi yari inshuti y’abarwayi, akabasabira agasaba n’abandi kubasabira. Mu w’2005, yaje gufatwa n’ibicurane, ajyanwa mu bitaro ku wa 09 no ku wa 23.02.2005, akomeza no kugarizwa n’indwara yo gususumira kugeza ubwo atashoboye gutanga umugisha kuri Penekosti. Ku italiki ya 02.04.2005 yasezeye ku bafasha be umwe umwe anasomerwa n’Ivanjili ya Yohani n’Umwihayimana wari warabanye nawe imyaka 25. Yahise ajya muri koma ni uko asezera ku isi n’abayo ku italiki ya 02.04.2005, saa 21h37’, buracya bikaba Icyumweru cy’Impuhwe za Nyagasani, yari afite imyaka 84 y’amavuko, amaze ku ntebe ya Mt Petero iminsi 9,673, yashyinguwe ku italiki 08.04.2005 asimburwa na Card, Joseph Ratsinger ku wa 19.04.2005 afata izina rya Benedigito wa XVI.
Hifashishijwe ibitabo:
1. Régine Pernoud, Les Saints au Moyen Âge - La sainteté d’hier est-elle pour aujourd’hui ?, Paris
2. Pierre Delooz, « Pour une étude sociologique de la sainteté canonisée dans l'Eglise catholique », Archives des sciences sociales des religions, vol. 13, no 13, 1962.
Padiri Viateur SAFARI


text:
Ese ni iherezo ry’inzozi z’Abanyarwanda zo kubona gari ya moshi i Kigali?
Hashize igihe gito Uganda itangaje ko kubaka umuhanda wa gari ya moshi uhuza Kasese na Kigali atari wo mushinga w’ibanze ahubwo ko icyihutirwa ari umuhanda wa gari ya moshi uhuza iki gihugu na Sudani y’Epfo kubera ubucuruzi buteye intambwe hagati y’ibi bihugu.
Ibi byabaye mu gihe hari gahunda ko uyu muhanda uzahuza Uganda n’u Rwanda uzaba wabonetse mu mwaka wa 2018, mu gihe kuri gahunda nshya yo kubanza uyihuza na Sudani y’Epfo, Gari ya moshi yazagera i Kigali iturutse i Kampala mu mwaka wa 2020.
Mu gitekerezo cy’umusomyi wa IGIHE, yagaragaje inkomoko ya gari ya moshi mu mateka ya Afurika, ndetse ko n’Abanyarwanda badakwiye kumva ko kuba Uganda ibabishyizemo ingufu bisobanuye ko uyu muhanda ubaye amateka mu Rwanda.
Igitekerezo cye kigira kiti “ Ubwo abakoloni bamaraga kugabana Afurika, batangiye gushaka uburyo bajya bageza umusaruro uyiturukamo ku byambu kugira ngo ubwato buwugeze i Burayi.
Mu buryo bwose bwo gutwara abantu, inzira za gari ya monshi nizo zerekanaga ko kuzikoresha aribyo bitanga inyungu nini kuko zabashaga gutwarira ibintu byinshi icya rimwe kandi zikoresheje ingufu nke.
Ibyo byatumye abakoloni b’ibihugu bimwe na bimwe bashyira ingufu mu kubaka inzira za gari ya monshi bityo mu gihe kitari kinini ibihugu byinshi bya Afurika bigira serivisi za gari ya moshi zikora neza.
Gari ya moshi kandi yakoreshejwe n’abakoroni muri serivisi za gisirikare mu gutwara ibikoresho ndetse no kurinda neza imbibi z’ibihugu bakolonizaga.
Igihe abanyafurika baharaniraga ubw’ubwigenge cyahuriranye n’umwaduko w’imodoka zihendutse bityo ubwikorezi bukozwe n’imodoka butangira kwiganza.
Amakimbirane hagati y’ibihugu, gucunga nabi umutungo w’ibihugu byitwa ko bivuye mu bukoloni, ndetse no gukurikira inyungu bwite z’abayobozi b’ibihugu bya Afrika byatumye inzira za gari ya moshi zo muri Afurika zisubira inyuma ku rugero runini ahandi kureba hafi kw’abayobozi b’ibihugu bituma batabona ko kudateza imbere ubwikorezi bwa gari ya moshi ari igihombo ku gihugu kuko gari ya moshi ari imwe mu nzira yihutisha iterambere kandi ko serivisi ya za gari ya moshi ari ubucuruzi nk’ubundi bucuruzi busanzwe bugengwa n‘itegeko rya “offre na demande”.
Ikindi kitakwirengagizwa ni uko iyubakwa ry’inzira za gari ya moshi ritwara akayabo k’amafranga bityo hakaba hakenewe gihamya ko amafaranga azishowe mo azagaruka.
Iyubakwa ny’inzira za gari ya moshi kandi rigengwa n’ibindi byinshi nk’ubushake bwa politike ndetse n’amahoro n’umutekano mu Karere izanyuramo.
Ubusesenguzi bwakozwe bwerekanye ko nta kabuza inzira ya gari ya monshi iva i Mombasa yerekeza i Kigali ariyo izungura cyane ibihugu byo ku muhora wa ruguru.
Iherezo ry’inzira ya gari ya moshi mu Rwanda?
Kuba Uganda idindije iyubakwa ry’inzira ya gari ya moshi igera i Kigali ntibyakagomye kuba iherezo ry’inzozi z’abanyarwanda kuko ubushake bw’abayobozi b’u Rwanda bwo kubaka igice kireba u Rwanda buhari.
Gusa ntirwatangira igice cyarwo Uganda itarakora igice kiyihuza n’u Rwanda kandi biragaragara ko bidatinze indi mishinga y’inzira za gari ya moshi izihutira gushaka cyane gukorana bya hafi n’u Rwanda kubera ubunini bw’isoko riri imbere mu gihugu no mu turere turukikije.
Amahoro n’ umutekano nabyo bitanga icyizere ku ishoramari mu mishinga minini nkuw’ inzira za gari ya moshi. Aha twavuga nk’umushinga w’umuhora wo hagati (Central Corridor) aho umushinga wa gari ya moshi Dar es Salaam-Kigali- Isaka wari uri hafi yo gutangira.
Igitekerezo cya Claude Mutabazi
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Nitwa Jacques Rugamba nzwi cyane ku izina rya Jack-B. Ndi umuhanzi nyarwanda mu njyana ya RnB/Pop. Ndi mwene Straton Sebarembe na Scyenphrose Uwambaye. Navutse kuwa 9 Gicurasi 1986. Ndi bucura mu muryango w’abana 3. Ntuye i Nyairambo. Amashuri abanza nayize ku Ishuri ribanza ry’Intwari (I Nyamirambo) ayisumbuye nyatangirira kuri APAPE nyarangiriza muri Ecole Islamique de Ruhengeri. Jack-B yahereye mu kubyina mbere yo kuba umuhanzi ? Ubundi natangiye ndi umubyinnyi. Kubyina nabitangiye niga mu mwaka wa mbere nakundaga indirimbo za Michael Jackon nkajya nzibyina mu mihuro. Hari indirimbo yigeze kugerwaho ya Koffi yitwa Loi, iyo ndirimbo niyo narayikunze cyane nuko ntangira ntyo kubyina. Naje kujya mu itsinda ryitwa Good Guys ryari rigezweho mu Rwanda, nibwo natangiye kujya ngaragara cyane mu bitaramo. Nyuma hari irindi tsinda ry’ababyinnyi ryitwa Bad Boys ryaje kungura biteza n’ikibazo cyane. Ariko naryo ryaje gusenyuka nkora na Cassanova nshinga itsinda ryanjye ryitwa Fanthome School, ari nabwo naje kuriirmba indirirmbo ya mbere nise “Urihe ?” Cassanova yaje kujya muri Amerika nuko nza guhura na The Ben dutangira gukorana mwereka uko bakora babyina mu bitaramo (amastage). Arambwira ati :”Uzajye umba hafi nanjye nzajya nkwereka uko baririmba”. Niwe watangiye kujya anyigisha kuririmba ntangira kumubyinira mu bitaramobye abantu batangira kongera kumbona cyane mu bitaramo nyuma y’igihe nari maze ntagaragara kuko amatsinda twabyinagamo yasaga n’ayari yarasenyutse. The Ben nawe yaje kujya muri Amerika ariko amaze kunyigisha kuririmba anampuje na zimwe mu nshuti ze mu buhanzi zarimo Lick Lick. Twaje gukomeza gukorana cyane na Lick Lick ndetse tugeza aho tunabana. Yanyigishije gitari, anankorera ibihangano byanjye bitandukanye nagiye nsohora. “Ubu nzi gucuranga gitari cyane kandi indirimbo zanjye nzi kuicurangira kuri gitari”. Lick Lick nawe kuwa 16 Mutarama 2012 yaje kwerekeza muri Amerika, ansigiye inshuti ze zimfasha kuri ubu mu buhanzi zirimo Kamichi, Pacson, Uncle Austin n’abandi. Jack-B afite izihe ndirimbo ? Ubundi natangiye ku ndirimbo yitwa ‘Urihe ?’ nayikoreye muri studio yitwaga One Way Production ikorwa na Jackson Daddoey. Nyuma naje gukora iyitwa ‘Ni Wowe’ ariko ntiyamenyekana cyane. Naje gukora izindi nka : - Icyerekezo -Mumparire -Nkundira -Ndakuzi -Nanjye sinjye. Ndashimira abafana banjye bangejeje aho ngeze kandi mbizeza kurushaho gukora mbagezaho ibihangano byanjye nka Jack-B.
Nitwa Jacques Rugamba nzwi cyane ku izina rya Jack-B. Ndi umuhanzi nyarwanda mu njyana ya RnB/Pop. Ndi mwene Straton Sebarembe na Scyenphrose Uwambaye. Navutse kuwa 9 Gicurasi 1986. Ndi bucura mu muryango w’abana 3. Ntuye i Nyairambo.
Amashuri abanza nayize ku Ishuri ribanza ry’Intwari (I Nyamirambo) ayisumbuye nyatangirira kuri APAPE nyarangiriza muri Ecole Islamique de Ruhengeri.
Jack-B yahereye mu kubyina mbere yo kuba umuhanzi ?
Ubundi natangiye ndi umubyinnyi. Kubyina nabitangiye niga mu mwaka wa mbere nakundaga indirimbo za Michael Jackon nkajya nzibyina mu mihuro. Hari indirimbo yigeze kugerwaho ya Koffi yitwa Loi, iyo ndirimbo niyo narayikunze cyane nuko ntangira ntyo kubyina.
Naje kujya mu itsinda ryitwa Good Guys ryari rigezweho mu Rwanda, nibwo natangiye kujya ngaragara cyane mu bitaramo. Nyuma hari irindi tsinda ry’ababyinnyi ryitwa Bad Boys ryaje kungura biteza n’ikibazo cyane. Ariko naryo ryaje gusenyuka nkora na Cassanova nshinga itsinda ryanjye ryitwa Fanthome School, ari nabwo naje kuriirmba indirirmbo ya mbere nise “Urihe ?”
Cassanova yaje kujya muri Amerika nuko nza guhura na The Ben dutangira gukorana mwereka uko bakora babyina mu bitaramo (amastage). Arambwira ati :”Uzajye umba hafi nanjye nzajya nkwereka uko baririmba”. Niwe watangiye kujya anyigisha kuririmba ntangira kumubyinira mu bitaramobye abantu batangira kongera kumbona cyane mu bitaramo nyuma y’igihe nari maze ntagaragara kuko amatsinda twabyinagamo yasaga n’ayari yarasenyutse.
The Ben nawe yaje kujya muri Amerika ariko amaze kunyigisha kuririmba anampuje na zimwe mu nshuti ze mu buhanzi zarimo Lick Lick. Twaje gukomeza gukorana cyane na Lick Lick ndetse tugeza aho tunabana. Yanyigishije gitari, anankorera ibihangano byanjye bitandukanye nagiye nsohora. “Ubu nzi gucuranga gitari cyane kandi indirimbo zanjye nzi kuicurangira kuri gitari”.
Lick Lick nawe kuwa 16 Mutarama 2012 yaje kwerekeza muri Amerika, ansigiye inshuti ze zimfasha kuri ubu mu buhanzi zirimo Kamichi, Pacson, Uncle Austin n’abandi.
Jack-B afite izihe ndirimbo ?
Ubundi natangiye ku ndirimbo yitwa ‘Urihe ?’ nayikoreye muri studio yitwaga One Way Production ikorwa na Jackson Daddoey.
Nyuma naje gukora iyitwa ‘Ni Wowe’ ariko ntiyamenyekana cyane.
Naje gukora izindi nka :
- Icyerekezo
-Mumparire
-Nkundira
-Ndakuzi
-Nanjye sinjye.
Ndashimira abafana banjye bangejeje aho ngeze kandi mbizeza kurushaho gukora mbagezaho ibihangano byanjye nka Jack-B.


text:
Waxing cyangwea epilation ni uburyo bwo gukuraho ubwoya ku bice bitandukanye by’umubiri,bitewe n’umuntu aho abufite atabwifuza, yaba ku maguru,amaboko,inda,mu maso,incakwaha,no mu mwanya y’ibanga.
Iyo umuntu akoresheje waxing mu gukuraho ubwoya ku bitandukanye no gukoresha Gillette cg urwembe,kuko byo bituma utirabura,utazana imiburu kandi bituma ubwoya budakura vuba.
Ubwoya bushobora kumara igihe kirenze iyo wakoresheje urwembe kuko byo bikuraho ubwoya kuva mu mizi yayo,ushobora kumara nk’ukwezi kugeza k’ ukwezi n igice butaragaruka, hagasigara hasa neza kandi ntakibazo ugira.
Ikindi ni uko iyo bubwoya utangiye gukura cyangwa kugaruka umuntu aba yumva asukuye ameze neza. Biba byiza iyo ubikoreshewe n’umuntu wabyize kuko we aba azi uburyo abigenza ntubabare. Ikindi biba byiza iyo ukomeje kubikoresha ubwoba buroroha ntuzane imiburu, iyo wakoze waxing warangiza ugakoresha Gillette cyangwa urwembe iyo wongeye gukoresha waxng ushobora kubabara.
Ni byiza kubikoresha utagiye ku izuba,udafite ikibazo cyo gutembera kw’amaraso indwara z’uruhu, kandi ukayikoresha mu gihe utuje.
Imyororokere
Akamaro ko gukoresha Waxing cyangwa épilation y’umwimerere
Waxing cyangwea epilation ni uburyo bwo gukuraho ubwoya ku bice bitandukanye by’umubiri,bitewe n’umuntu aho abufite atabwifuza, yaba ku maguru,amaboko,inda,mu maso,incakwaha,no mu mwanya y’ibanga.


text:
Igena migambi ry’umuryango rigufasha kumenya niba ushaka umuryango munini cyangwa muto.abagore n’abagabo bafite uburyo niba bashaka kubyara.byagufasha kandi kubana neza,ubwawe wowe n’umwana muzagira ubuzima bwiza.Gukoresha uburyo bukingiye birinda inda zitari ngombwa ndetse n’indwara.Bamwe bibaza iyo baringanije imbyaro bibarinda SIDA.ibi sibyo kuko agakingirizo ariko konyine karind SIDA n’indwara zandurira mu mibonano mpuzabitsina.Hari uburyo bwinshi bwo kuringaniza imbyaro. Muganga azaguhitiramo bumwe mu buuuuryo bukunogeye.Umuti ufatwa buri munsi uhagarika ikorwa ry’igi. Iyo ubikoresheje neza birakurinda kuva kuri 95 kugeza kuri 99%. Niba urengeje imyaka 35 unywa itabi cyangwa ufite ibibazo by’amaraso, muganga ntazakwemerera gukoresha ubu buryo. Ubikoze ubirenzeho byakuzanira indwara z’umutima n’umuvuduko ukabije w’amaraso.
Imyororokere
Kuringaniza imbyaro:Ubundi buryo
Labels: imyororokere


text:
Rwanda : Gutinyuka inguzanyo no kugana ibigo by imari bibafasha mu mishinga ni bimwe mu byateza imbere abaturage
Mu rwego rwo gushishikariza abaturage kurushaho kwihangira imirimo n’imishinga yabateza imbere, ibyo bikiyongeraho kukugana ibigo by’imari n’amabanki abafasha kubona inguzanyo kugira ngo bashyire mu bikorwa imishinga yabo, abakozi b’ikigo BDF ”Business Development Fund” ,kimwe mu bigo bishyira mu bikorwa amabwiriza ngenderwaho y’iterambere ry’ibigo bitoya n’ibiciriritse ku rwego rw’igihugu,cyanahawe kandi inshingano yo gufasha ibigo bito n’ibiciriritse kugera ku mari, bagejeje ku bakozi b’akarere ka Nyabihu,abahagarariye amabanki akorera muri ako karere,ndetse n’abanyamabanga nshingwabikorwa mu mirenge ya Nyabihu,gahunda bafite mu rwego rwo gufasha abaturage kubona ingwate ku nguzanyo zibafasha kwiteza imbere mu mirimo yabo baba bafashe mu ma banki, gukora imishinga yakwemerwa na banki ikaba yahabwa inguzanyo ngo ishyirwe mu bikorwa,kugirwa inama muri business n’ibindi.
Kuri uyu wa 29/03/2012 iki kigo cya BDF cyohereje bamwe mu bakozi bacyo kumenyekanisha imirimo yacyo no guhugura abayobozi b’akarere ka Nyabihu,ku buryo bashishikariza abaturage bayobora kwihangira imishinga yabafasha kwizamura bakikura mu bukene, kinabahugura ku buryo abaturage babashabafite imishinga ifatika babasha kugana iki kigo kikabafasha mu kubona inguzanyo mu ishyirwa mu bikorwa byayo.
Ku birebana n’ibyo BDF ifasha umuturage ushaka inguzanyo mu rwego rwo gushyira mu bikorwa umushinga we, Mugwaneza Carine ushinzwe Marketing muri BDF yadutangarije ko muri BDF bashobora gutangira ingwate amafaranga atarenga miliyoni 500 y’u Rwanda. Ku birebana no kwishyura ku ngwate wahawe,umukiriya akaba yishyura ku ngwate yatanzwe 1% gusa mu mwaka. Ku birebana n’igihe inguzanyo isabirwa ingwate imara,Carine yavuze ko ingwate zitangwa ku nguzanyo zitarenza imyaka 10.
Ku birebana n’ubwoko bw’ingwate zitangwa na BDF,Carine Umugwaneza avuga ko batanga ingwate ku bigo bito n’ibiciriritse,ku bagore,ku bakozi ba Leta bagabanijwe ku kazi,no ku bandi bashaka gushora imari yabo mu mirimo iciriritse. Ku birebana n’abemerewe guhabwa ingwate ku bigo bito n’ibiciriritse,Carine avuga ko ari abasaba inguzanyo bose baba abantu ku giti cyabo,Koperative,amashyirahamwe,n’amasosiyete mu mishinga yindi itari iy’ubuhinzi n’ubworozi. Naho ku ngwate ku kigega cy’abagore,abemerewe kuyihabwa bakaba ari abagore bose,amashyirahamwe cyangwa amakoperative y’abagore. Ku birebana n’ingwate ku bakozi ba Leta bagabanijwe ku kazi, abayihabwa bakaba ari ukukozi ba Leta bagabanijwe ku kazi cyangwa amashyirahamwe n’amakoperative yabo. Ku birebana n’amafaranga asabwa kuri buri bwoko bw’ingwate bwavuzwe, Carine akaba yadutangarije ko ari 1% gusa asabwa ku mwaka ku ngwate yatanzwe.
Ikigo BDF gitanga n’inkunga ku nguzanyo y’ubuhinzi n’ubworozi RIF ,ishobora guhabwa umuntu ku giti cye cyangwa amakoperative cyangwa amasosiyeti akora iyo myuga. Ikigo BDF cyashyizweho kubufatanye bwa Leta y’u Rwanda na Banki y’amajyambere y’u Rwanda”BRD” mu rwego rwo gufasha abaturage kwiteza imbere,binyuze mu kwihangira imishinga mito n’iciriritse yabafasha kwizamura. Kikaba cyaratangiye imirimo yacyo muri Kamena mu mwaka wa 2011. Kikaba gifite abafatanyabikorwa barimo MINECOFIN,BRD,BNR,MINICOM,MINAGRI,MIGEPROF,MIFOTRA,MINALOC,RDB,PSF ,RCA ndetse n’ibigo by’Imari nk’amabanki na za Microfinances. Kikaba gikorera mu mujyi wa Kigali, ahahoze Banki y’imiturire. Abaturage bashishikarizwa kukigana,yaba mu kubafasha ku buryo bakora imishinga ibyara inyungu, ku kubona ingwate ndetse no ku bujyanama.


text:
Nubwo abarizwa mu gice cy’abahezanguni ku idini ya Isilamu, Ouria ntiyazuyaje kuvuga amahitamo ye yo gukurikira Yesu Kristo, kwizera avuga ko kumubohora, burundu kandi agahorana ibyishimo bidasanzwe.
Ouria w’imyaka 40 y’amavuko ni umugore wubatse, ufite umuryango. Afite inkomoko muri Afurika mu gihugu cya Algeria kuko ariho ababyeyi be bakomoka ( Alijeriya), ariko akaba we yaravukiye mu Bufaransa. Kuba akomoka mu muryango w’abayisilamu, ni imwe mu mbogamizi ikomeye avuga ko yahuye nayo mu mwanzuro we wo kwiyegurira Kristo. Ouria ariko akomeza avuga ko amaze kubitekerezaho, yasanze akwiye gufata umwanzuro nubwo byaba bizamuteranya n’umuryango we abandi.
Kimwe mu bibazo ngo yibajije ni inkomoko ye kimwe mu byo yagombaga kugorwa no kubangamira. Ati ‘’ Byabaye ikibazo mu muryango wanjye, kuko bambwiraga bati ‘’ oya uri umunyalijeriya kandi w’umuyisilamu ntukwiye gutatira idini’’, maze kubitekerezaho narababwiye nti ‘’Njyewe ndi umufaransa koko w’umunyalijeriya ndabyemera ariko ikiruta byose ndi umukristo.’’
Ati ‘’ Numva narabohowe muri Kristo Yesu!! Ikinkomeza kuri Kristo kirusha imbaraga ibingoye kuri iyi si.’’
Akomeza agira ati ‘’Nkunda gusangiza ibintu byiza by’ubuzima inshuti zanjye, abavandimwe, abaturanyi, yewe n’abayisilamu kabone nubwo yaba ari abantu batemera Imana cyangwa n’abandi.
Dore uko avuga iby’agakiza ke ‘’ Yego ni Yesu wantoranyije, wansanze, aramfata mu buzima, aho nari nzimiriye mu bibazo bikomeye, numvaga nshaka ikindi kintu kirenze, aho niho nahuriye n’umuntu ambwira Yesu wuzuye urukundo, kandi urwo rukundo ni rwo rwamfashe, ubu nirwo mbayemo.’’
Ati ‘’Bisa n’ibigoye kuba muri uwo muryango, kubamo wizera Yesu Kristo, ariko numva narabohowe. Ikingenzi ni uko ndi umukristo, nubaha imyizerere y’abandi, sinamuvaho kuko ikimunkomezaho kirusha imbaraga ibyo nanyuramo byose. Ibi rero nibyo numva nasangiza umuntu wese.
Ubusanzwe idini ya Isilamu ni imwe mu madini atabasha kwihanganira abayoboke b’andi madini by’umwihariko abakristo. Muri iki hagenda havuga imitwe y’iterabwoba ya Leta ya Kisilamu, aho ihungabanya umutekano hirya no hino ku isi, irushaho kwibasira by’umwihariko umubare nyamuke w’abakristo babarizwa mu bihugu yiganjemo.


text:
Nanjye ndifuza ko mumfasha mukangira inama kuko ndaremerewe umutima wenda guturika.
Ndi umukobwa w’imyaka 25 nkaba nkiri ingaragu. Ubwo nigaga mu mashuri yisumbuye mu mwaka wa gatatu, nagize ikibazo mbura amafaranga y’ishuri kuko ababyeyi banjye bari abakene.
Nyuma yo guhagarika amashuri umwaka umwe kandi nari nkiri muto hari umugabo wanyemereye kundihira ishuri aramfasha akajya ampa amafaranga y’ishuri n’ibikoresho byose nkeneye ndiga ndangiza amashuri yisumbuye nta kibazo.
Ndangije amashuri yisumbuye umugabo yandihiriye na kaminuza ubu nayo maze kuyirangiza kandi nukuri yarankoreye bihambaye ubu ndi umukobwa ufite akazi n’ubuzima bwiza kandi byose niwe mbikesha.
Hagati aho ariko ubwo nigaga mu mwaka wa kabiri wa kaminuza, umugore wa wa mugabo yaje gukora impanuka y’imodoka arapfa ariko umugabo arakomeza andihira ishuri nta kibazo.
Nyuma ejobundi aho ndangirije kaminuza yatangiye kujya ambwira ukuntu ndi mwiza, akajya antuma iwe ngo njyeyo murebere umwana we dore ko yanapfakaye akiri muto afite umwana umwe. Ntibyatinze rero aranyerurira ambwira ko ankunda cyane ndetse yifuza ko twabana akaramata nkamuhoza amarira kandi ngo aranyizeye simuhakanire.
Mu by’ukuri ni umugabo utari mukuru cyane kuko afite imyaka 37, ni mwiza mu mico no mu myifatire kandi ni umugiraneza yarankoreye ariko imbogamizi mfite zikomeye ni ebyiri.
Iya mbere ni uko kubera uburyo yamfashije akanyitaho kandi akamfata nk’umwana mu rugo rwe, ndamukunda ariko mukunda urukundo rwa kibyeyi, ndamwubaha cyane nk’umubyeyi sinakwiyumvisha uburyo nabera umugore umuntu mfata nk’umubyeyi.
Indi mbogamizi inankomereye kurushaho ni uko mfite umukunzi tumaranye umwaka umwe kandi twasezeranye kuzabana sinifuza kumuhemukira no gutatira igihango twagiranye.
Ariko kandi sinifuza kubabaza uwo mugabo kuko yarankoreye pe! Nanjye mugirira impuhwe kuba yarapfakaye akiri muto kandi ari umuntu mwiza ariko rwose nta mahitamo mfite mumfashe mungire inama.
83,622 total views, 43 views today


text:
Kicukiro: ADEPR Paroisse ya Gatare yibutse abakristo bayo bazize Jenoside iremera n’incike
Ni ku ncuro ya 22 u Rwanda rwibuka Jenoside yakorewe Abatutsi mu mwaka w’1994. Insanganyamatsiko y’uyu mwaka igira iti “Twibuke Jenoside yakorewe Abatutsi turwanya ingengabitekerezo ya Jenoside.”
Ni muri urwo rwego itorero rya ADEPR paroisse ya Gatare bateguye igikorwa cyo kwibuka abahoze ari Abakristo b’iyo paroisse bishwe muri Jenoside yakorewe Abatutsi mu mwaka w’1994. Iyo paroisse iribuka Abakristo bayo 115 n’imiryango yabo 334 yasengeraga ahandi bose hamwe bakaba 449 nk’uko bigaragara ku rukuta rw’urwibutso ruri kuri iyi paroisse ya Gatare.
Abayobozi bitabiriye uyu muhango
Iki gikorwa cyabimburiwe n’urugendo rwo kwibuka (Walk to remember), ubwo abashumba b’itorero rya ADEPR, Abakristo n’abayobozi b’inzego za Leta berekeje ku rwibutso rwa Nunga rushyinguwemo imibiri 7564, bakomereje urwo rugendo ku rwibutso rwa Gatolika rushyinguwemo imibiri 6711 nk’uko byagarutsweho n’uhagarariye Umuryango Ibuka mu murenge wa Gahanga Madamu MUKABARUTA Helene ubwo yavugaga amateka yaranze uyu murenge mu gihe cya Jenoside.
Urutonde rw’abazize Jenoside mu w’1994 muri iyi paroisse
Madamu Helene yavuze ko Jenoside yakozwe muri uyu murenge wa Gahanga ari indengakamere, kuko haguye Abatutsi benshi bari bahungiye muri za Kiliziya bibwira ko ari inzu y’Imana nyamara bakahashirira kandi abenshi bakicwa n’Abakristo bagenzi babo basenganaga. Yakomeje ashimira itorero rya ADEPR ryateguye icyo gikorwa anabashimira uruhare bagira mu gufasha imfubyi n’incike za Jenoside babubakira, babaha ibyo kurya, amatungo n’ibindi bitandukanye.
Uwatanze ubuhamya Bwana Karegeya yavuze ko akurikije abantu baguye muri uyu murenge, ngo uyu murenge wakagombye kujya mu mateka. Yakomeje avuga ko hari na bashiki be bari Abakristo b’iyi paroisse baguye muri uyu murenge wa Gahanga, akaba anashimira itorero rya ADEPR uruhare bagira mu kubafasha kwibuka ababo.
Mu ijambo rye, Umushumba w’ururembo rw’umujyi wa Kigali Bwana Rurangirwa Emmanuel ari na we wari umushyitsi mukuru yagize ati “Jenoside ikirangira hari abantu bamwe batabyumvaga harimo na bagenzi bacu b’Abakristo b’amatorero atandukanye cyangwa harimo n’iryacu, bakumva yuko kujya kwibuka cyangwa kujya gushakisha iyo mibiri y’abazize na Jenoside byaba ari bibi abantu bakabyita amazina uko babyumva cyangwa nuko bashatse kubivuga…”
Rev. Emmanuel Rurangirwa
Yakomeje avuga ko iki gikorwa cyo kwibuka mu itorero rya ADEPR kizajya gikorwa muri buri paroisse ndetse hakubakwa n’urukuta rugaragaza abahoze ari Abakristo b’iyo paroisse bishwe muri Jenoside yakorewe Abatutsi, buri paroisse kandi ikubakira incike ya Jenoside mu rwego rwo kubagarurira icyizere cyo kubaho.
Iki gikorwa cyasojwe no kuremera incike za Jenoside 12 zitishoboye, bakaba bahawe amatungo magufi (ihene) 12 n’imyambaro, ndetse bakazatangira n’abandi ubwisungane mu kwivuza 120 harimo n’abo bahawe amatungo magufi n’imyambaro.
Abaremewe bahawe amatungo magufi
Umwe muri abo bafashijwe Mukarubibi Bertride yatubwiye ko ashimishijwe n’itungo n’imyambaro bamuhaye, akaba ashimira itorero rya ADEPR uruhare bagira mu kubafata mu mugongo no mu rwego rwo kwiyubaka.
Deo Jyamubandi@agaliza.org


text:
Biography
Umuhanzi mpuzamahanga w’Umunyarwanda Alpha Rwirangira yavutse tariki 25 Gicurasi 1986, avukira mu gace kitwa Gata mu mujyi wa Mwanza mu gihugu cya Tanzania. Ni mwene Joseph Bizimana w’Umunyarwanda na Zouliette Ibrahim w’Umutanzaniyakazi.
Alpha ni umwana w’imfura mu muryango w’abana 5, yakuze ari umwana ukubagana cyane n’ubwo ngo nta kintu na kimwe mu byo yakoze akiri muto yicuza, ariko nanone kuko ngo ibyo yakoze ari byinshi ntiyashobora guhitamo kimwe cyamushimishije kuruta ibindi.
Amashuri (...)
Umuhanzi mpuzamahanga w’Umunyarwanda Alpha Rwirangira yavutse tariki 25 Gicurasi 1986, avukira mu gace kitwa Gata mu mujyi wa Mwanza mu gihugu cya Tanzania. Ni mwene Joseph Bizimana w’Umunyarwanda na Zouliette Ibrahim w’Umutanzaniyakazi.
Alpha ni umwana w’imfura mu muryango w’abana 5, yakuze ari umwana ukubagana cyane n’ubwo ngo nta kintu na kimwe mu byo yakoze akiri muto yicuza, ariko nanone kuko ngo ibyo yakoze ari byinshi ntiyashobora guhitamo kimwe cyamushimishije kuruta ibindi.
Amashuri yize
Alpha yaranzwe no kugenda yimurirwa ku bigo bitandukanye byo mu karere ariko cyane cyane akiri mu mashuri y’incuke n’abanza.
Avuga ko yatangiriye amashuri y’incuke mu gihugu cya Tanzaniya, atangirira amashuri abanza ku kigo cya Mwenge Primary School, nyuma ajya Uhuru Primary School byo mu gihugu cya Tanzaniya, ahita aza mu Rwanda yiga umwaka umwe i Nyarubuye mu cyahoze ari intara ya Kibungo, akomereza amashuri abanza ku kigo cya Nyabuhanze Boys School mu gihugu cya Kenya aho yize imyaka ibiri ahava ari mu mwaka wa kane, nyuma yiga muri Mukariro English Medium School cyo muri Tanzaniya ari naho yarangirije amashuri abanza.
N’ubwo bigaragara ko mu mashuri abanza yari ku bigo byinshi, amashuri yisumbuye yo yayize ku kigo kimwe cya APRED Ndera, ubu akaba agiye gukomeza kaminuza mu bijyanye na Music and Business muri kaminuza ya Campbellsville muri Leta Zunze Ubumwe z’Amerika.
Mu buhanzi bwe
Wari uzi ko afitanye isano na AY?
Alpha ni umuhanzi uvuga ko atagira imbibi kuko ashobora guhanga kuri buri kimwe gishobora kugira icyo gifasha sosiyete; iyi nganzo kandi ngo ayikomora mu muryango avukamo dore ko ngo ari umuryango w’abahanzi n’abaririmbyi kuko na Se umubyara ari umucuranzi w’inanga (guitar). Aha ntitwabura kubabwira ko umuraperi AY wo mu gihugu cya Tanzaniya wamenyekanye cyane mu karere no muri Afrika muri rusange ari mwishywa we.
Alpha yifuza kuzaba umuhanzi ukomeye ku isi ariko akazaba wa muhanzi wishimira kandi utewe ishema n’igihugu cye, ni ukuvuga aho abantu bose bazajya bamubona bakabona u Rwanda, aha atanga urugero nk’uburyo Akon agaragaza isura y’igihugu cye cya Senegal.
Mu buhanzi bwe afatira urugero cyane ku muhanzi ukomoka mu gihugu cya Afrika y’Epfo witwa ‘Jonathan Butler’
Kuva akiri muto yakundaga kuririmba ariko atazi ko azaba umuhanzi, kuva aho atangiriye amashuri yisumbuye nibwo yatangiye kujya agerageza kwandika indirimbo ndetse akanakunda gufata utwuma dufata amajwi (radio recorder) akifata amajwi ndetse ati:”Rimwe na rimwe mu rugo bakanseka, bakambaza ngo mba ndi mu biki, hakabaho n’abandi banca intege”.
Alpha ariko yemeza ko uko gukubagana cyane acokozacokoza ibikoresho bya muzika ari byo byaje kumuviramo kuba umuhanzi kuko byamuteye kumva nawe yatangira kuririmba. Ibi akavuga ko byiyongera ku nganzo yo mu muryango we.
Yinjiye mu nzu itunganya muzika bwa mbere akora indirimbo yaririmbiye Imana yise ‘Gukorera Imana nta gihombo kirimo’ bituma adacika intege.
Alpha avuga ko ashima Imana ko muzika akora imubeshejeho mu buzima bwe bwa buri munsi, kandi ikaba yaratumye amenyana n’abantu benshi bakomeye.
Ni umuhanzi waranzwe no kwegukana ibihembo bitandukanye; aha twavuga nka :
Tusker Project Fame ya 3 (2009),
Yaje ayoboye abahanzi batatu begukanye Tusker All Star (2011),
Amashusho y’indirimbo ye ‘Come to me’ yakoranye n’umugande Bebe Cool yegukanye igihembo nk’indirimbo ifite amashusho meza mu karere ka Afurika y’Iburasirazuba, igihembo yakuye muri Leta Zunze Ubumwe z’Amerika mu marushanwa yitwa Museke Awards.
Amaze kwegukana ibihembo bya PAM Awards imyaka ibiri ikurikiranye 2010 na 2011, nk’umuhanzi w’umwaka witwaye neza mu bagabo mu Rwanda.
Alpha avuga ko intego yari afite kuva akiri muto inyinshi arimo kugenda azigeraho; ati:”ubu mbona ibiraka byinshi, maze kumenyekana mu karere ka Afrika y’Iburasirazuba, n’ibindi”.
Akomeza avuga ko ubu amaso ye ayatumbiriye ku kumenyekana ku isi muri rusange
Alpha Rwirangira nk’imwe mu mpano zikomeye u Rwanda rufite yagiye akoresha iyo mpano ye mu gufasha ahantu hatandukanye yaba mu bitaro imfubyi n’ahandi, akaba ubu afite album imwe yasohoye mu mwaka wa 2010 yise ’One Africa’, album ikubiyemo ubutumwa ahanini bwo kunga no guhamagarira Abanyafurika kuba umwe.
Bimwe mu bimushimisha mu buzima bwe
Alpha aganira na IGIHE.com yagize ati:”nkunda Imana, amahoro, abantu n’abana by’umwihariko”.
Yanga umuntu uhohotera undi uburyo ubwo aribwo bwose, ku buryo mu buzima bwe ababara cyane iyo abonye umuntu uhohoterwa, ati:”iyo mbonye umuntu uhohotera undi mfite icyo nabikoraho ndagikora, ariko iyo ntacyo nabikoraho nabwo ndagenda ariko bishobora kumaramo igihe kinini cyane nkibabaye”.
Alpha avuga ko yigeze kubabara cyane mu buzima ubwo yasuraga urwibutso rw’Abazize Jenoside yakorewe Abatutsi mu 1994, ari ubwa mbere agezeyo ajya mu gihande kiba kirimo abana bazize Jenoside bamwereka umwana wishwe amaze gukomeza nyina ati:”mama minwari (MINUAR) iraza kudutabara”, alpha ati:”n’ubu iyo nsubiyeyo ndababara cyane kuko uwo mwana yari afite ubwenge bwinshi kandi yarushaga Minwari gutekereza”.
N’ubwo afite ibyamubabaje ariko mu buzima ngo ashimishwa cyane no gutsinda ni ukuvuga ko iyo yateguye ikintu akakigeraho cyangwa iyo yumva afite amahoro muri we, iyo yishimye araririmba akenshi.
Alpha yumva yazabyara abana bane, ati:”ngira urukundo rwinshi mu buzima busanzwe ku buryo uwo nakunze mba numva namuha ibyanjye byose! Muri make umugore n’abana banjye barahiriwe kuko ngira urukundo rwinshi, nzabitaho bihagije”.
Umukobwa yumva wazamubera umugore ateye atya:
Umukobwa azabona akabona ari mwiza ni ukuvuga amwishimiye ngo kabone n’iyo yaba areba imirari ariko apfa kuba yamwishimiye.
Kuba akunda kandi yubaha Imana.
Umukobwa cyangwa umugore ubasha kumwisanzuraho, bakaba bakina, bakaganira, bakishimana, n’ibindi.
Umukobwa w’umukozi ku buryo umuryango wabo ngo nta kibazo na kimwe wazagira, ni ukuvuga umukobwa wifitiye icyizere kandi ufite ikinyabupfura.
Mu biranga ubuzima bwe, icya mbere Rwirangira yiyemeje cyaba kibi cyangwa kiza agomba kuruhuka ari uko akigezeho.
Alpha avuga ko Imana imuhaye ubushobozi yakwimika urukundo mu bantu, akarandura intambara n’ubukene, ati:”twese tukiberaho mu mahoro, tukiberaho muri iyo paradizo”.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
“Natwe ntitureba ku biboneka, ahubwo tureba ku bitaboneka kuko ibiboneka ari iby’igihe gito, naho ibitaboneka bikaba iby’iteka ryose.” 2 Abakorinto 4:18
Umunsi ku munsi niko ugerageza kugera ku ntego n’inshingano Imana yaguhaye,birakwiye ko ubikora ariko wibuka ko ubuzima bwo mu isi ari ubw’igihe gito ahubwo ukure amaso kubyo ubona by’igihe gito maze wite ku by’igihe kitazarangira (iteka ryose).
Umugabo witwa C.S Lewis,wavukiye mu gihugu cya Ireland mu mujyi wa Belfast,kuwa 29 z’ukwezi kwa cumin a kumwe 1898,apfa afite imyaka 64.Umwanditsi n’umunyamakuru,yaravuze ati”ibintu byose bitari iby’iteka ryose nta mumaro bifite iteka ryose”.
Byaba bibabaje cyane ubaye ufata umugambi n’intego Imana ifitiye ubuzima bwawe nkuko ufata iby’ubutunzi bizashira cyangwa ukabifata nkuko isi ibigaragaza. Ubuzima bwuzuye nta kindi kintu uko cyaba kiri kose bukwiye kubangikanywa nacyo.
Mu by’ukuri Pawulo yari umwizerwa ariko nti byakuyeho kujugunywa mu nzu y’imbohe Pawulo,Yohana Umubatiza nawe bamuciye umutwe. Abizera benshi bagiye bamburwa ibyabo n’ubuzima ariko bagakomeza gutumbera iby’igihe kitazashira kuko iherezo ry’ubu buzima atari ryo herezo ryanyuma. Niyo mpamvu Pawulo yahise avuga ngo” “Natwe ntitureba ku biboneka, ahubwo tureba ku bitaboneka kuko ibiboneka ari iby’igihe gito, naho ibitaboneka bikaba iby’iteka ryose.” 2 Abakorinto 4:18
Nubona ubuzima bwo mu isi bukugoye,ukagera mu bihe bikomeye biruhije umutima wawe cyangwa ukagera hahandi ubona kubaho kubwa kristo bibaye ikibazo,uzajye wibuka ko tutari twagera yo kuko nitumara kwemerwa no guca m’urupfu uzagera mu ijuru.


text:
Nyabihu: Abakuze 110 bigaga gusoma no kwandika bahawe impamyabumenyi
Mu murenge wa Jenda mu karere ka Nyabihu, abantu 110 mu batari bazi gusoma no kwandika bagannye amasomero mu tugari dutandukanye, bahawe impamyabumenyi kuri uyu wa 21/06/2012 nyuma y’aho bakurikiraniye amasomo More...
Gakenke : Imiryango hafi 1.200 yorojwe inka muri gahunda ya Girinka
Mu mezi icumi ashize, akarere ka Gakenke kabashije koroza inka imiryango 1.189 muri gahunda ya Girinka. Ibi bikaba byaratangajwe n’umuyobozi ushinzwe ubworozi mu karere, Mwumvaneza Ferdinand mu muhango wo More...
Uburangare mu kazi bushobora gutera ingaruka z’igihe kinini
Abacungamutungo n’abanyamabanga b’ibigo ni abantu bakomeye bagomba ubushishozi n’inozamikorere mu kazi kabo kuko akantu gato k’uburangare gashobora guteza ingaruka z’igihe kirekire. Ibi More...
Rwanda | Rusizi: ONATRACOM yemeje ko ubwato bwahawe abanyenkombo bwujuje ibyangombwa byo gutwara abantu
Kuri uyu wa mbere tariki ya 05 Werurwe 2012 ikigo cy’igihugu gishinzwe gutwara abantu ONATRACOM kimaze gusuzuma uko ubwato bwahawe abaturiye ikirwa cya Nkombo bumeze mu buryo bwa tekiniki cyemeje ko ubwo More...
Rwanda : Bamaze iminsi ibiri biga ku buryo ingengo y imari izakoreshwa mu mwaka wa 2012-2013
Abanyamabanga nshingwabikorwa b’uturere tugize Intara y’Uburengerazuba, umuyobozi ushinzwe igenamigambi mu karere, ushinzwe ubworozi ndetse n’ushinzwe ubuhinzi muri buri karere mu tugize Intara More...
Nyamasheke: Leta ifasha umuntu ngo nawe azashobore kwifasha mu minsi izaza.
Mu gikorwa cyo guha abana bafashwa na global fund ibikoresho by’ishuri, Umuyobozi w’akarere ka nyamasheke wungiririje ushinzwe imibereho myiza y’abaturage, Gatete Catherine, tariki ya 31 mutarama, More...
Akarere ka Rubavu kagomba gushyira ubukerarugendo mu mihigo yako
Ibi ni ibyagarutsweho uyu munsi na Faustin Karasira, ushinzwe ubukerarugendo n’igenamigambi mu kigo cy’Igihugu gishinzwe Ubukerarugendo (RDB) mu nama nyunguranabitekerezo kuri Kivu Serena Hotel yahuje More...